ועדת החוקה, חוק ומשפט, כנסת 24, פרוטוקול מספר 240, 2022-03-23 09:00

גלעד קריב: בוקר טוב לכולם, אנחנו בפתחו של דיון פגרה בוועדה שבמסגרתו נעסוק במספר נושאים שפורטו בסדר היום.

גלעד קריב: הנושא הראשון שנעסוק בו הוא הצעת תקנות למניעת פגיעה במדינת ישראל באמצעות חרם, התשפ"ב-2022.

גלעד קריב: אלה תקנות שהונחו על ידי שר האוצר, בהסכמתו של שר המשפטים.

גלעד קריב: בפתח הדברים נציין כמובן שאנחנו בבוקרו של יום קשה ועצוב, ואנחנו משתתפים בצערן העמוק ובאבלן של ארבע משפחות הנרצחים והנרצחות אתמול בפיגוע הנפשע והמחריד בבאר שבע, שבו נהרגו ארבעה אזרחים ואזרחיות: דוריס יחבס, הרב משה קרביציקי, לורה יצחק, מנחם יחזקאל מנוחין, זכרם לברכה.

גלעד קריב: ליבנו עם המשפחות.

גלעד קריב: אני מבקש לשלוח ברכת חיזוק ידיים למשטרת ישראל ולכוחות הביטחון ולאותם אזרחים שמנעו את המשך מסע הרצח.

איתמר בן גביר: שמצאו את עצמם עצורים.

איתמר בן גביר: אחד מהם לפחות.

גלעד קריב: אדוני, אני בדברי פתיחה.

גלעד קריב: אתה מוזמן להתיישב, תקבל את רשות הדיבור כשתבקש אותה.

גלעד קריב: יש גם צורך לכבד רגע שמתאמץ להיות רגע ממלכתי.

גלעד קריב: אתה תקבל את זכות הדיבור שלך ותוכל לומר את מה שעל ליבך ומה שאתה רוצה, אבל ברגע מסוים שבו מעלים את זכרם של נרצחים אפשר דקה אחת בלי הערות ביניים.

גלעד קריב: אנחנו מתייחדים עם זכרם של הנרצחים וכואבים את כאבן של המשפחות.

גלעד קריב: מכובדיי, אנחנו מייד נאפשר לחברי הכנסת לומר דברי פתיחה, אבל קודם לכן נזכיר מי נמצאים פה איתנו.

גלעד קריב: נציגי המשרד המציע: עורכת הדין מיכל עקביה, המשנה ליועץ המשפטי של משרד האוצר, ועורך הדין יובל אמיר; ממשרד המשפטים: עורכת הדין חלי גיא אלדר ויעקב פרידברג, יועץ השר; ממשרד החוץ: מר רון ברומר, ראש חטיבת המאבק בדה-לגיטימציה, עורך הדין אלירן דוידסון, מהמחלקה המשפטית של משרד החוץ, ושושנה רשף מור; מהאגודה לזכויות האזרח: עורכת הדין דבי גילד-חיו; מארגון "בצלמו": שי גליק; ועוד שני אורחים מכובדים שנמצאים איתנו: מר אבי זינגר, מנכ"ל מפעל "בן אנד ג'ריס" ישראל, וחיים רובינשטיין, מצוות החברה.

גלעד קריב: אנחנו נמצאים בשידור בערוץ הכנסת, אז לטובת הפרוטוקול ולטובת הצופים, מי שמדבר ואינו חבר כנסת מתבקש להציג את שמו ואת תפקידו.

אורית סטרוק: אדוני היושב-ראש, אפשר הצעה לסדר?

גלעד קריב: מייד כולם יוכלו לומר דברים.

גלעד קריב: אנחנו מקיימים את הדיון הזה מעצם העובדה שהתקנות הונחו על שולחנה של הוועדה.

גלעד קריב: הדיון מתקיים בתוך הפגרה מכיוון שהוגשה בקשה על ידי שליש מחברי הוועדה לקיים דיון, והוראות סעיף 111(ה) לתקנון הכנסת מחייבות אותי כיו"ר הוועדה לקיים את הדיון בטווח זמנים קצר, ופה בוועדה אנחנו מאוד משתדלים להקפיד בהוראות התקנון, בוודאי בכל מה שנוגע לזכותם של חברי הוועדה.

גלעד קריב: לכן אנחנו מקיימים את הדיון, למרות שמבחינת סדר הזמנים וסדר הגעת התקנות יש עוד דברים חשובים אחרים שעדיין ממתינים לדיון.

איתמר בן גביר: אדוני היושב-ראש, כשאתה רוצה לקדם דיון – אתה מקדם.

איתמר בן גביר: אנחנו יודעים שאתה יודע לקדם דברים.

איתמר בן גביר: כשאתה רוצה משהו, אתה מסוגל.

גלעד קריב: חבר הכנסת בן גביר, תודה על הערת הביניים - - -

איתמר בן גביר: אני גם מחמיא לך, אני אומר שאתה יודע לעבוד.

איתמר בן גביר: השאלה אם במקרה הזה רוצים לעבוד.

גלעד קריב: חבר הכנסת בן גביר, אנחנו רוצים להגיע לגוף הדיון.

גלעד קריב: פחות הערות ביניים, יותר זמן לדיון מהותי.

גלעד קריב: אנחנו נפנה לחברי הכנסת ונאפשר להם לומר דברי פתיחה.

גלעד קריב: חבר הכנסת סעדי, בבקשה.

אוסאמה סעדי: בוקר טוב, אדוני היושב-ראש וחבריי חברי הכנסת.

אוסאמה סעדי: אני לא יודע מה הדחיפות של הדיונים ומי השליש שביקש, אבל ביקשו, אז אנחנו מגיעים.

אוסאמה סעדי: אני לא רואה שום דחיפות בתקנות החרם.

אוסאמה סעדי: החוק הזה הוא חוק ישן ומיושן ורק עכשיו נזכרו להתקין את התקנות, וזה אומר דרשני.

אוסאמה סעדי: אבל אי אפשר בבוקר הזה שלא להתייחס למה שקרה אתמול.

אוסאמה סעדי: העמדה שלנו הייתה מאז ומתמיד שאנחנו נגד שימוש באלימות ונגד פגיעה באזרחים.

אוסאמה סעדי: הדרך שלנו היא דרך פוליטית; מאבק פוליטי; מאבק ציבורי; מאבק לא אלים.

אוסאמה סעדי: זה עיקרון אצלנו, אנחנו לא צריכים כל פעם לחזור על זה, אבל מאחר שאתמול היה פיגוע קשה עם ארבעה נרצחים, אז אני וחבריי ברשימה המשותפת, ואני חושב שבכלל כל הציבור הערבי אזרחי מדינת ישראל, מביעים גינוי מפורש, ברור וחד-משמעי - - -

איתמר בן גביר: השאלה מה עשיתם לפני זה כדי לעצור את זה.

איתמר בן גביר: הרי אתם המסיתים הכי גדולים בסיפור הזה.

גלעד קריב: חבר הכנסת בן גביר, אתה בקריאה - - -

אוסאמה סעדי: אתה רוקד על הדם.

אוסאמה סעדי: את רק יודע לרקוד על הדם.

איתמר בן גביר: אני רוקד על הדם?

איתמר בן גביר: אתם מסיתים במשך שנה שלמה.

איתמר בן גביר: שנה שלמה אתה מסית כאן.

איתמר בן גביר: אתה יושב כאן בכנסת הזאת ומסית - - -

אוסאמה סעדי: אני לא רוצה בבוקר הזה להתווכח איתך - - -

איתמר בן גביר: אתה יושב כאן בכנסת ומסית, "האזרחים בנגב מקופחים" - - -

גלעד קריב: חבר הכנסת בן גביר, אתה בקריאה שנייה.

איתמר בן גביר: איך הגעת לקריאה שנייה אם לא קראת לי קריאה ראשונה?

גלעד קריב: קראתי לך, אתה פשוט צועק כל כך חזק שאתה לא מקשיב למה שאומרים לך.

איתמר בן גביר: אתה רוצה להוציא אותי מכאן?

איתמר בן גביר: לא מתאים לך שאני נמצא בדיון הזה?

איתמר בן גביר: תגיד ואני אצא אם זה כל כך לא מתאים לך.

גלעד קריב: אני מאוד רוצה שתהיה פה, ואני גם מבין שאתה זקוק לזה ואתה שמח שזה משודר, הכול בסדר - - -

איתמר בן גביר: אומר מי שכל יום מתחנן לתקשורת שתשדר את הוועדה שלו.

איתמר בן גביר: נו באמת, גלעד, תפסיק עם המשחקים האלה, די.

גלעד קריב: אדוני, שמענו אותך, תודה.

גלעד קריב: אתה בקריאה שנייה, אנחנו ממשיכים.

גלעד קריב: חבר הכנסת סעדי, בבקשה.

אוסאמה סעדי: אמרתי ואני חוזר על הדברים: זאת העמדה שלנו מאז ומתמיד, ואני לא צריך שמישהו יטיף לנו מוסר ויבקש מאיתנו דברים.

אוסאמה סעדי: אנחנו לא רוקדים על הדם כפי שעושים אחרים ומנצלים את זה להסתה.

אוסאמה סעדי: זה בוקר שבו אנחנו צריכים לדבר על חיים במשותף ועל איך להחזיר את היחסים הטובים, במיוחד בנגב.

אוסאמה סעדי: כל ראשי המועצות ואפילו משפחת אבו אלקיעאן הוציאו גינוי, ואני חושב שלא צריך לנצל את זה לשיסוי ולהסתה, אלא דווקא לחפש איך פותרים את הבעיות ואיך מונעים אירועים כאלה בעתיד.

אוסאמה סעדי: לגבי החוק – אנחנו התנגדנו לו מיומו הראשון.

אוסאמה סעדי: זה חוק אנטי חוקתי, אנטי דמוקרטי, הוא פוגע בזכויות חוקתיות, הוא פוגע בזכויות בסיסיות, ועובדה שגם בבג"ץ, בבית המשפט העליון, נחלקו הדעות לגביו וארבעה שופטים עליונים אמרו שיש בו פגיעה בלתי מידתית וצריך לפסול את החוק הזה.

אוסאמה סעדי: אומנם יש חמישה שקיבלו אותו ולכן יש לו דעת רוב, אבל זה חוק שאין לו אח ורע בכל העולם ה....

אוסאמה סעדי: אני קראתי שאפילו בארצות הברית היה... הממשלה עצמה, המדיניות קובעת, אבל לא עוולות אזרחיות של כל מי שיכול, ובמיוחד כשאני יודע שאז הכניסו את העניין הזה של "אזור הנמצא בשליטתה".

אוסאמה סעדי: כשאנחנו קוראים לחרם על התנחלויות ועל מוצרים בהתנחלויות, זה מעשה פוליטי, זה משהו בבסיס המצע שלנו, שהוא המאבק נגד הכיבוש של מדינת ישראל בשטחים הכבושים בשנת 67'.

אוסאמה סעדי: זאת העמדה הפוליטית שלנו, וזכותנו להיאבק ולפעול למען המצע הפוליטי שלנו.

אוסאמה סעדי: ולכן זה לא פגיעה במדינת ישראל או חרם עליה.

אוסאמה סעדי: זה חרם על מדיניות, לא על מדינה.

אוסאמה סעדי: לכן אנחנו מתנגדים באופן עקרוני לחוק הזה, וכשניכנס לגופם של הדברים אנחנו נתייחס לגופן של התקנות.

גלעד קריב: תודה, אדוני.

גלעד קריב: חברת הכנסת סטרוק, בבקשה.

אורית סטרוק: אדוני היושב-ראש, אני לא רוצה לעשות נאום ארוך, אני בסך הכול רציתי להציע הצעה לסדר, שבמסגרתה אני בסך הכול רוצה לשאול אותך האם אתה מתכוון להצביע היום, או שאתה מתכוון לנהל דיון, למרוח את הזמן ולא להצביע.

אורית סטרוק: אני חושבת שזאת השאלה הכי חשובה כאן על השולחן, ואני מבקשת שאתה תשיב עליה.

אורית סטרוק: זה הכול.

גלעד קריב: א', לא ברור לי למה צריך כאן הצעה לסדר, הרי זו שאלה לגוף העניין.

גלעד קריב: הצעה לסדר זה כלי שנועד לאפשר לחברי כנסת בישיבות ועדות להעלות נושא שהם לא על סדר יומנו.

שמחה רוטמן: או למשל לשאול האם יהיו הצבעות.

גלעד קריב: אפשר לשאול את זה בלי קשר להצעה לסדר.

אורית סטרוק: ועכשיו לשאלתי.

אורית סטרוק: ..

גלעד קריב: אני אגיד בצורה מאוד ברורה, בעיניי התקנות הללו הן תקנות מאוד מאוד מורכבות.

גלעד קריב: גם הייעוץ המשפטי הציג בהן שאלות, הסתייגויות ונקודות, וגם לי כיושב-ראש הוועדה יש סוגיות רבות שאבקש לדון בהן.

גלעד קריב: להערכתי אנחנו לא נמצה היום את הדיון בתקנות.

גלעד קריב: מי שמכיר את עבודת הוועדה בשנה האחרונה יודע שמעטות מאוד, אם לא ספורות, התקנות שאושרו כאן בישיבה אחת.

אורית סטרוק: אתה יכול להגיד לנו באיזה טווח זמן אתה חושב לקיים את ההצבעה?

גלעד קריב: לא, אני לא יכול.

גלעד קריב: יתקיים כאן דיון מהותי וענייני, ואני ממליץ שתראו ותשמעו את הדיון.

גלעד קריב: לא בענייני חקיקה ולא בענייני תקנות אני קובע מסמרות.

גלעד קריב: הוזכר שיש כאן חוק משנת 2011 שטרם הותקנו תקנותיו, אז אחד הדברים שאני אבקש להבין זה למה לא הותקנו התקנות עד היום.

גלעד קריב: בנוסף, ננסה להבין איזה צעדים ננקטו מכוח החוק גם ללא התקנות, כי הרי החוק מאפשר נקיטת צעדים גם בלי תקנות.

גלעד קריב: אנחנו נברר את הדברים, נאזין ונקיים דיון ענייני ומהותי.

גלעד קריב: זה מה שאני יכול לומר בשלב הזה.

אורית סטרוק: אז אם זה כך, אדוני היושב-ראש, אם אנחנו לקראת דיון של סחבת, אז אני אנצל את זכות הדיבור שלי כדי לדבר על חוק שהכנסת כבר חוקקה.

אורית סטרוק: אני לא מדברת על חוק החרם, שחוקק בשנת 2011, אלא חוק שהיא חוקקה בכנסת ה-20 – החוק להקפאת כספי טרור.

אורית סטרוק: זה חוק שבעצם נועד לתת מענה לחוק הפלסטיני שמחייב - - -

גלעד קריב: חברת הכנסת סטרוק, את לא מעדיפה שאנחנו נקיים דיון ענייני בתקנות האלה?

אורית סטרוק: לא, אני יודעת שאתה ממילא תמרח את הזמן, אז אני רוצה לפחות להגיד - - -

גלעד קריב: הבנתי, אז את מסייעת בידיי למריחת הזמן.

גלעד קריב: בבקשה.

אורית סטרוק: מכובדי היושב-ראש, מה שאני רוצה לומר זה כך.

אורית סטרוק: במרחק אופניים מאיתנו נמצאת הרשות הפלסטינית, שלפי החוק שלה מחויב אבו מאזן לשלם משכורות למחבלים על פי טיב הפיגוע ועל פי מספר הקורבנות שהם הצליחו לפגוע בהם.

אורית סטרוק: בחוק הזה יש גם אזורי עדיפות לאומית.

אורית סטרוק: למשל, אם המחבל הוא ישראלי, כמו אתמול, הוא מקבל יותר.

אורית סטרוק: אני לא יודעת אם אתה ידעת את זה, אז אני אומרת לך.

גלעד קריב: לא ידעתי.

גלעד קריב: זה מטריד מאוד.

אורית סטרוק: אם הוא ישראלי הוא מקבל יותר, ואם הוא ירושלמי הוא מקבל אפילו עוד יותר.

אורית סטרוק: זה הטריד מאוד את הכנסת כבר בכנסת ה-20, כשאתה ואני עוד לא היינו פה.

אורית סטרוק: ולכן הכנסת, בין היתר ביוזמת מי שהיה אז חבר הכנסת אלעזר שטרן, שהיום הוא שר המודיעין וחבר הקבינט המדיני-ביטחוני, חוקקה חוק מענה לחוק הפלסטיני האנטישמי הזה.

אורית סטרוק: החוק הזה קובע שמדינת ישראל לכל הפחות לא תשלם את המשכורות האלה ותקפיא את משכורות המחבלים.

אורית סטרוק: זה כרגע החוק בישראל, ומי שאמון על ביצועו זה שר הביטחון, שמביא את הנתונים לקבינט, והקבינט מקבל החלטה ואז אין ברירה אחרת על פי החוק אלא להקפיא את הסכומים מדי חודש בחודשו לפי התחשיב שהביא שר הביטחון לקבינט.

אורית סטרוק: זה החוק.

אורית סטרוק: מי שאמור לפקח על ביצוע החוק הזה זה ועדת החוץ והביטחון.

אורית סטרוק: החל מאוגוסט השנה החוק הזה מופר ברגל גסה, ללא דיון בקבינט וללא שום סעיף בחוק שמאפשר את זה.

אורית סטרוק: בני גנץ החליט להפר את זה, אביגדור ליברמן מסייע בידו, ראש הממשלה אינו עושה דבר וחצי דבר בעניין, ואפילו שר המודיעין אלעזר שטרן, שיזם את החוק החשוב הזה, לא עושה שום דבר.

אורית סטרוק: יוצא שמרגע שנחקק החוק שלנו, החוק הישראלי, ועד אוגוסט השנה כל מחבל יצא לדרכו עם צ'ק פתוח בכיס מאבו מאזן כשהוא יודע שהוא יקבל לפי מספר הקורבנות שהוא יפגע בהם; ומאוגוסט על הצ'ק הזה חתומים בני גנץ, נפתלי בנט, אביגדור ליברמן, וגם אתה, אדוני היושב-ראש, ואפילו מיכל שיר, כי אתם מחזיקים קואליציה שעושה את הפשע הזה ומפירה את החוק הישראלי.

אורית סטרוק: אני מודה לך על רשות הדיבור, כי היה לי חשוב להסביר לעצמנו, חברי הכנסת, איך הכנסת מתנהגת כאן.

אורית סטרוק: אגב, משום שהוועדה שהייתה אמורה לפקח על כך, ועדת החוץ והביטחון, לא עשתה דבר, הגשתי בקשה לדיון מהיר, והיא גם אושרה ואפילו נקבע לה מועד, אבל יושב-ראש ועדת החוץ והביטחון החליט שזה לא כל כך דחוף ולכן הוא לא יכול לדון בזה בפגרה, כי בפגרה יש לו נושאים יותר חשובים, כמו למשל הצוללות.

אורית סטרוק: לכן הדיון על חוק קיזוז משכורות מחבלים נדחה לאחרי הפגרה, לאחרי הרמדאן, לאחרי כל הימים שעוד יבואו לנו לטובה וחלילה לרעה – ושתהיה לכולנו פגרה נעימה.

גלעד קריב: תודה, חברת הכנסת סטרוק.

גלעד קריב: בניגוד לחברך לסיעה חבר הכנסת רוטמן, אני מאמין שכשהרשות המבצעת לא מבצעת את מה שהרשות המחוקקת קבעה, יש כלי שעומד לצורך כך.

גלעד קריב: יש חברי כנסת שמסתייגים מלהפעיל את הכלי הזה, וזה בסדר גמור - - -

אורית סטרוק: אבל גם יש כלי שנקרא ועדת החוץ והביטחון, אבל הוא לא עובד.

גלעד קריב: אז זה כלי אחד שעומד לרשות חברי הבית הזה, אבל - - -

שמחה רוטמן: אתה שולח חברי כנסת לעתור לבג"ץ נגד הממשלה?

שמחה רוטמן: זאת המדיניות שלך מעכשיו?

גלעד קריב: לא, אני אומר שכשיש טענה של הפרת - - -

אורית סטרוק: בקיצור, אתם קואליציה נחמדה שמאפשרת לשלם משכורות למחבלים.

אורית סטרוק: הפיגוע של אתמול - - -

גלעד קריב: אתה יודע שאין לי בעיה עם עתירות לבג"ץ נגד הרשות המבצעת.

שמחה רוטמן: פיקוח פרלמנטרי הוא לא הדרך המועדפת עליך?

שמחה רוטמן: אני חשבתי שכן.

שמחה רוטמן: בנוגע לקורונה למשל העדפת שהפיקוח על הביצוע ייעשה פה ולא בבג"ץ.

גלעד קריב: אתה טועה.

גלעד קריב: פיקוח פרלמנטרי הוא הכלי שעומד לרשות יושביו של הבית הזה, ולכל אזרח ואזרחית במדינת ישראל, במקום שבו הממשלה מפירה לשיטתם חוק שקבעה הרשות המחוקקת, יש זכות - - -

אורית סטרוק: אדוני היושב-ראש, אני לא אזרחית, אני כרגע חברת כנסת, וכל עוד שאני חברת כנסת אני מצפה שהכנסת תעמוד על כך שהחוקים שהיא חוקקה יקוימו.

אורית סטרוק: אני מצפה את זה בעיקר ממך, ממיכל שיר, מבני בגין וממוסי רז, חברי הקואליציה, שעל האצבע שלהם משולמות משכורות המחבלים.

אורית סטרוק: תודה.

גלעד קריב: תודה, חברת הכנסת סטרוק.

גלעד קריב: חברת הכנסת שיר, בבקשה.

מיכל שיר סגמן: תודה רבה, אדוני היושב-ראש.

מיכל שיר סגמן: אני מזכירה שמי שחתם על התקנות המאוד חשובות האלה הוא שר המשפטים גדעון סער, ששם - - -

גלעד קריב: שר האוצר, בהסכמת שר המשפטים.

מיכל שיר סגמן: וזאת כדי לשים את הדגש על כמה חשוב להילחם בתופעה המאוד מסוכנת של חרם על ישראל.

מיכל שיר סגמן: אני חולקת על חלק מהדברים שנאמרו כאן.

מיכל שיר סגמן: נאמר שזה לא חרם על מדינת ישראל אלא חרם פוליטי או מדיני.

מיכל שיר סגמן: אבל כשעושים חרם על אזרחי ישראל, על מוצרים שנמכרים עבור אזרחי ישראל במדינת ישראל ובשטחים שאומנם כרגע הם במחלוקת אצל חלק מהיושבים פה – עדיין זו עקיצה ישירה ופגיעה ישירה במדינת ישראל.

אוסאמה סעדי: מה זאת אומרת "אצל חלק"?

אוסאמה סעדי: ככה זה במשפט הבין-לאומי ואפילו במשפט הישראלי.

מיכל שיר סגמן: מדובר שם על אזרחי ישראל.

מיכל שיר סגמן: בסוף מדובר פה על אותה האנטישמיות ואותן החרמות נגד מדינת ישראל.

מיכל שיר סגמן: זו אותה הגברת בשינוי האדרת, בואו לא נתבלבל לרגע, זה שהמונחים משתנים זה לא אומר שגם המציאות משתנה.

מיכל שיר סגמן: חרם מהסוג הזה הוא חרם נגד מדינת ישראל, וזה מה שאנחנו באים לבלום כאן.

מיכל שיר סגמן: אדוני היושב-ראש, אני מצטרפת לקריאה שצריך לקדם הצבעה כמה שיותר מהר.

מיכל שיר סגמן: אני מבינה שהיה פה שלטון ימין 12 שנים, אבל כנראה שזה לא היה בסדר העדיפויות שלו.

מיכל שיר סגמן: עכשיו זה כן נכנס לסדר העדיפויות שלנו ואנחנו מעוניינים שזה יבוא כמה שיותר מהר, בעיקר כדי להגן על מדינת ישראל ואזרחיה.

מיכל שיר סגמן: תודה רבה.

גלעד קריב: תודה, גברתי.

גלעד קריב: חבר הכנסת רוטמן, בבקשה.

שמחה רוטמן: אני פטור מהצורך להסביר את מחדליה של ממשלת ישראל הקודמת וגם הקודמת-קודמת ואפילו הקודמת-קודמת-קודמת, זאת שגדעון סער היה בה שר פנים ואילת שקד הייתה בחלקה שרת המשפטים.

שמחה רוטמן: אני פטור מזה כי אני לא הייתי אז ח"כ ואני לא מרגיש צורך לנמק את מחדלי העבר.

שמחה רוטמן: מה שאני לא פטור ממנו זה מה שקורה עכשיו.

שמחה רוטמן: בזמן שהתרחש אירוע "בן אנד ג'ריס" שרת הכלכלה אורנה ברביבאי צילמה את עצמה לטיק-טוק זורקת ברוב טקס פיינט של "בן אנד ג'ריס" לפח.

שמחה רוטמן: אם זה היה פיינט זה היה בסדר; הבעיה שזה היה המוצר הישראלי, שאיננו פיינט וגם אין טעם להחרים אותו.

שמחה רוטמן: אבל אחרי הטקס וההצהרות המאוד נמלצות של חלק משרי הממשלה, לרבות חלק משרי יש עתיד, פניתי כבר ביולי – אני חושב שהייתי הראשון – לשר האוצר ולשר המשפטים וביקשתי שיתקינו את התקנות האלה.

שמחה רוטמן: לקח זמן אבל סוף-סוף זה הגיע לכנסת.

שמחה רוטמן: אלא שמאז שזה הגיע לכנסת זה מתעכב אצלך, אדוני היושב-ראש.

שמחה רוטמן: אני לא יודע מה התאריך המדויק שזה הגיע לשולחנך – אני אשמח לשמוע – אבל מאז התאריך הזה חלפו אי-אלו ימים, והפגיעה שמתרחשת בחברת "בן אנד ג'ריס" הישראלית – לא האמריקאית, שלה אני מאחל עוד הרבה פגיעות – ממשיכה.

שמחה רוטמן: וחברת יוניליוור, התאגיד הבין-לאומי שיש לו גם סניף בישראל, ששותפה לחרם על מדינת ישראל, ממשיכה ליהנות ממכרזים ישראליים ובעצם החוק לא מיושם לגביה.

שמחה רוטמן: הוא לא מיושם לא לגביה, לא לגבי יוניליוור העולמית ולא לגבי "בן אנד ג'ריס" העולמית.

שמחה רוטמן: זאת בעוד שבהרבה מאוד מדינות בעולם, ובוודאי בהרבה מאוד מדינות בארצות הברית, כשאנחנו נפגשים עם אנשים משם הם מציגים לנו בגאווה את חוקי האנטי BDS שלהן ואת היישום שלהם.

שמחה רוטמן: יותר מזה, מדינת ישראל מציגה את זה לפעמים כיעד מדיני שלה.

שמחה רוטמן: מדברים עם עוד נציגים של עוד מדינות, שגרירינו מצטלמים בגאווה עם עוד מושלים ועוד נציגים שתיקנו את חוק ה-BDS – בזמן שאנחנו ישנים.

שמחה רוטמן: אז את מחדלי העבר אני מותיר למיכל שיר.

שמחה רוטמן: מאחר שהיא הייתה חברה בליכוד כשהיא הייתה מפלגת שלטון ומאחר שבראש המפלגה שלה היה שר מטעם הליכוד, היא תצטרך לנמק למה כשהם היו בשלטון הם לא עשו דבר.

מיכל שיר סגמן: אי-לכך הצבעתי והפלתי את הממשלה.

שמחה רוטמן: וגם ימינה ואילת שקד, שהייתה שרת המשפטים, יצטרכו להסביר למה הם לא עשו שום דבר מ-2015.

שמחה רוטמן: אגב, יש איזה פער זמנים בין 2011 ל-2015 שצריך אולי לבקש דין וחשבון לגביו, אולי להזמין את נציגי הממשלה החלופית, ממשלת בג"ץ, כדי לשאול למה מ-2011 עד 2015 הם הואילו בטובם להסביר לנו שמותר לנו לחוקק חוק שכמוהו יש בכל מדינה מתוקנת בעולם המערבי.

שמחה רוטמן: ולכן אני כן אשמח שתנהל את הדיון לגופן של התקנות, כפי שאתה עושה בדרך כלל בתקנות.

שמחה רוטמן: אבל אני כן אשמח שתחתור למגע.

שמחה רוטמן: את הדיון הזה מקיימים רק עכשיו בפגרה, כאשר היה המון זמן לדון באלימות מתנחלים... אגב, בהזדמנות זו אני רוצה להודות למתנחל האלים מעשהאל אתמול שאלימות שלו גדעה את הפיגוע.

שמחה רוטמן: כן ירבו מתנחלים אלימים כמותו.

שמחה רוטמן: אבל כן היה זמן לנהל שני דיונים על אלימות מתנחלים – דבר שהוא בכלל לא בנושאי העבודה של הוועדה – וכן היה זמן לקיים דיונים מאוד מאוד חשובים כדי לחגוג ולציין את המהפכה החוקתית ועוד כל מיני דברים, שאגב, אני מאוד נהניתי באותו דיון, למרות שנראה לי שרובינשטיין לא נהנה כל כך - - -

גלעד קריב: בוא, אל תייחס לעצמך יכולת העכרת שמחה יתר על המידה.

שמחה רוטמן: בכל מקרה, זה לא שלוח עבודתה של ועדת החוקה היה עמוס - - -

גלעד קריב: לשיטתך הוא לא היה עמוס.

שמחה רוטמן: הוא היה מאוד עמוס, אבל בדברים שהוא לא היה צריך להיות עמוס בהם.

שמחה רוטמן: לעומת זאת, תקנות החרם לא הובאו אל הוועדה.

שמחה רוטמן: אז אני כן מבקש שתקיים את הדיון, ואני אפילו מתחייב לדבר עם ראשי האופוזיציה ולבקש שיעשו חריג מעבר למכסת ההתכנסויות של הוועדה לטובת הנושא הזה, עד כמה זמן שאתה צריך.

שמחה רוטמן: אני בטוח שכולם יסכימו לזה, ואז לא מחסור בזמן עבודה במשך הפגרה הוא מה שימנע את קידום התקנות האלה בהקדם האפשרי.

גלעד קריב: אני מודה לך.

גלעד קריב: לגבי שאלתך, התקנות הונחו על שולחן הוועדה ב-16 בפברואר.

שמחה רוטמן: אתה רוצה להקריא את רשימת הדיונים שהייתה מאז?

גלעד קריב: אני לא רוצה לגזול ממך את ההנאות הקטנות שבשותפות בוועדה.

גלעד קריב: חבר הכנסת בן גביר, בבקשה.

איתמר בן גביר: בוקר טוב, עד כמה שהבוקר הזה יכול להיות טוב.

איתמר בן גביר: נפתח כמובן בחיבוק חם למשפחות השכולות וברכת החלמה מהירה לכל הפצועים.

איתמר בן גביר: אני חוזר מבאר שבע אחרי שהייתי שם בלילה בהפגנה, ולשמוע כאן חברי כנסת שמדברים על זה שהם הוציאו גינוי – יופי שהם הוציאו גינוי, אבל זה אחרי שבמשך שנה שלמה הם מסיתים ומתסיסים, כאשר המצב בנגב הוא הפקרות מוחלטת.

איתמר בן גביר: אגב, אפרופו הדיונים של הוועדה, הייתי מצפה גם לייחד כמה דיונים על שלטון החוק בנגב ועל הפארסה שהייתה אתמול, כשכל עם ישראל ראה איך גיבור ישראל, שמנע את המשך הטבח – איך מגיעים אליו ומאיימים עליו במעצר, כי יש נוהל משטרתי כלשהו.

איתמר בן גביר: כאילו לא שמעו על הדבר הזה של לתת נשק חלופי כדי להגן על החיים של הבן אדם.

איתמר בן גביר: היינו מצפים שאדוני יושב-ראש הוועדה ייתן דעתו גם לנושאים הללו, ולא רק לדיונים שזכורים לכולנו על אלימות המתיישבים.

איתמר בן גביר: כך ראוי ונכון שינהג יושב-ראש ועדה במדינת ישראל.

איתמר בן גביר: לפתיח אני רוצה לומר שהחשש שלנו מתאמת: אדוני, כפי שהוא אמר בפתח דבריו, הולך למרוח, לסחוב ולא לקיים את מה שחייבים לקיים.

איתמר בן גביר: החוק הזה הוא כלום בלי התקנות, הוא עלה נידף.

איתמר בן גביר: נכון, יש כמה סנקציות, אבל ברור לכולנו שהסנקציה המהותית והמרכזית לא קיימת בלי תקנות.

איתמר בן גביר: מכאן אני רוצה לפנות לחברתי מיכל שיר, שאני מאוד מעריך אותה.

איתמר בן גביר: אי אפשר לשחק כאן

איתמר בן גביר: משחק כפול ולבוא להגיד שגדעון סער וליברמן רוצים את זה, כשבסוף-בסוף יושב-ראש ועדת החוקה תוקע את כל הסיפור.

איתמר בן גביר: אם אתם רוצים אתם יכולים לבוא ליושב-ראש ועדת החוקה הנכבד והמכובד ולהגיד לו: אדוני, אם לא תקיים א' אנחנו לא נקיים את ב', ג' ו-ד'.

איתמר בן גביר: הרי יושב-ראש ועדת החוקה צריך את שר המשפטים לא פחות מששר המשפטים צריך את יושב-ראש ועדת החוקה.

איתמר בן גביר: לכן אני מרגיש כאן באיזשהו סוג של משחק כפול, כשלמעשה מה שהולך להיות כאן זה דיון בתאוריה - - -

מיכל שיר סגמן: אני לא חושבת שיש בן אדם שנאבק בנושא הזה יותר מגדעון סער, שגם קידם בפועל דברים למען הנושא.

איתמר בן גביר: חברת הכנסת שיר, הוא שר המשפטים, ומה שאמר יושב-ראש ועדת החוקה עכשיו צריך להטריד לא רק אותי אלא גם אותך.

איתמר בן גביר: הוא אומר שהוא יקיים דיונים, וכשחברתי אורית סטרוק שאלה אותו אם יש איזה טווח בהמשך – אפילו על טווח הוא לא מוכן להתחייב.

איתמר בן גביר: מה שאומר שההימור שלי הוא שגם עוד חודש, חודשיים, שנה - - -

גלעד קריב: אנחנו בטח לא נצליח להגיע למשך הזמן שבו ממשלות הימין לא התקינו את התקנות האלה.

גלעד קריב: אל תדאג, לזה לא נגיע.

איתמר בן גביר: אתה יודע מה הבעיה איתי?

איתמר בן גביר: אתה יכול להגיד את הטיעון הזה להרבה חברי כנסת, אבל לא לאיתמר בן גביר ולא לשמחה רוטמן, כי אנחנו לא היינו כאן.

גלעד קריב: אתה שואל אם אני יודע מה הבעיה איתך?

גלעד קריב: יש לי רשימה ארוכה.

איתמר בן גביר: ברור, ברור.

איתמר בן גביר: עם המסיתים בנגב אין בעיה, אבל עם איתמר בן גביר כן יש בעיה.

איתמר בן גביר: טוב שלא ראיתי תגובה שלך שאני אשם בפיגוע בנגב.

שמחה רוטמן: תעביר לשם את הלשכה שלך, תהיה אשם גם בזה.

איתמר בן גביר: נכון, הרי את האינתיפאדה אני זה שהביא.

איתמר בן גביר: שמעון הצדיק, שהציתו לפני זה רכבים וכמעט שרפו אנשים חיים – איתמר בן גביר אשם בזה.

איתמר בן גביר: לא ראיתי עדיין תגובה שלך שאומרת שאני אשם באירוע אתמול, אבל אני מניח שהיא תבוא במהלך היום.

איתמר בן גביר: אבל דבר אחד ברור: אדוני לא יכול לבוא לא אליי ולא לחבר הכנסת רוטמן בטענות, כי יש פשוט יש בעיה עובדתית אחת – אנחנו לא היינו כאן.

איתמר בן גביר: ואם היינו כאן חזקה שהיינו באים ואומרים בצורה הכי חד-משמעית - - -

מיכל שיר סגמן: יושב-ראש התנועה שלך היה כאן.

איתמר בן גביר: על מה את מדברת?

גלעד קריב: היא התכוונה ליושב-ראש הרשימה שלך.

איתמר בן גביר: יושב-ראש עוצמה יהודית זה אני.

שמחה רוטמן: אני יכול להגיד שכל ממשלה שבנט ושקד היו חלק ממנה היא רטרואקטיבית איננה ממשלת ימין.

גלעד קריב: הבנתי, תודה.

איתמר בן גביר: אני רוצה לסיים.

איתמר בן גביר: לאור החשיבות של הדיון אנחנו נשתתף בו, אבל תמיד כשאנחנו מגיעים לבג"ץ והם לא רוצים לקיים דיון אז הם אומרים שהם לא מתעסקים בעניינים תאורטיים.

איתמר בן גביר: אני אומר לך, אדוני היושב-ראש, תישיר מבט למצלמות ותגיד את האמת:

איתמר בן גביר: אם זה לא מעניין אותך ואם זה תאורטי, אז חבל על הזמן שלנו.

איתמר בן גביר: ואם זה באמת מעניין אותו, מצופה משר המשפטים לבוא ולהגיד לאדון גלעד קריב: אין דבר כזה, אם אתה לא תקדם את זה, לא תהיה לך דלת פתוחה במשרד המשפטים.

איתמר בן גביר: בוא נראה את גדעון סער עושה את זה.

גלעד קריב: תודה רבה, חבר הכנסת בן גביר.

גלעד קריב: זה מזכיר לי משהו.

גלעד קריב: תמיד אומרים על מורים שהם כועסים על אלה שהגיעו בזמן.

גלעד קריב: אם אתה רוצה לנצל את זמן הדיבור שלך בדיון על תקנות כדי למחות על היעדר דיון בתקנות, זו זכותך.

איתמר בן גביר: אני מוחה על היעדר הצבעה, אל תהיה דמגוג.

איתמר בן גביר: הרי אפשר לקיים כאן גם אלף דיונים, אבל בסוף צריך להצביע.

איתמר בן גביר: מתי אתה מתכוון להצביע?

גלעד קריב: אמרתי לך – כשנמצה את הדיון.

איתמר בן גביר: ומתי נמצה את הדיון?

גלעד קריב: אם נתחיל את הדיון אולי נוכל לדעת.

שמחה רוטמן: גלעד, אי אפשר להיתמם, את הדיון הזה עשית, לדבריך, לבקשת שליש חברי הוועדה.

שמחה רוטמן: אלמלא שליש חברי הוועדה, גם את הדיון הזה לא היית עושה.

שמחה רוטמן: אתה אמרת את זה, אז מה אתה מיתמם?

גלעד קריב: בוא, לפחות אתה תקפיד לדייק בדברים שאמרתי - - -

שמחה רוטמן: אני מקפיד.

שמחה רוטמן: זה מה שאמרת בתחילת דבריך, גלעד.

גלעד קריב: חבר הכנסת רוטמן, לפחות אתה תקפיד במה שאני אמרתי.

גלעד קריב: את החלק הראשון של המשפט שלך באמת אמרתי; את החלק השני לא.

גלעד קריב: כשמתקיים דיון מכוח סעיף בתקנון, ראוי שגם בפרוטוקול וגם בקרב חברי הכנסת שחתמו על המכתב יהיה ידוע שאנחנו נעתרים לבקשה מסוימת.

גלעד קריב: אפילו ציינתי שאנחנו מקיימים את זה כדיון בפגרה כדי לא להאריך מעבר לזמן, כי גם ככה אנחנו בחריגה מסוימת - - -

שמחה רוטמן: בוא ניגש לעניינים, אחרת באמת לא יהיו תקנות.

גלעד קריב: את החלק השני שייחסת לי, לא אמרתי.

איתמר בן גביר: אז קדימה, תן התחייבות מתי אתה הולך לקיים דיון המשך ומתי אתה הולך להצביע על זה.

איתמר בן גביר: אתה לא עונה על זה.

גלעד קריב: אני עניתי לחברת הכנסת סטרוק, אתה רוצה שאני אבזבז עוד זמן בלענות עוד פעם את אותה התשובה?

איתמר בן גביר: לא.

איתמר בן גביר: התשובה היא שאתה הולך לערבב את זה.

גלעד קריב: תודה, חבר הכנסת בן גביר.

גלעד קריב: חבר הכנסת רז, בבקשה.

מוסי רז: אדוני היושב-ראש, ראשית אני רוצה לפתוח את הבוקר הזה בהזדהות ובחיבוק לארבע המשפחות השכולות ורפואה שלמה לפצועות.

מוסי רז: לפני שאני מתחיל אני רוצה לומר שאני נגד חרם על ישראל ואני גם נגד חרם על המתנחלים, אבל אני בעד חרם על תוצרת של מקומות שמנוגדים למוסר הבסיסי ולחוק הבין-לאומי.

מוסי רז: חרם הוא דבר לגיטימי, הוא חלק מחופש הדיבור והמעשה של כל אזרח בעולם.

מוסי רז: יש חרם שמטילות עכשיו מדינות רבות במערב על איראן, והוא מוצדק.

מוסי רז: יש חרם שמטילות מדינות רבות בעולם על רוסיה, והוא מוצדק.

מוסי רז: יש חרם שהוטל בעבר על דרום אפריקה, והיה מוצדק.

מוסי רז: חרם הוא דבר לגיטימי.

מוסי רז: אם אנחנו נעבור לתחומי מדינת ישראל נמצא שלא אחת ולא שתיים הציבור הטיל חרם.

מוסי רז: הציבור החרדי, לדוגמה, הטיל חרם על בנקים מסוימים שמימנו פרויקטים שלא נראו לו.

מוסי רז: אולי זה לא היה מוצדק, אבל זה בוודאי היה לגיטימי.

מוסי רז: גם אני לא קונה כל דבר, כמו שכל אחד כאן לא קונה כל דבר.

מוסי רז: אני מניח שיש כאלו שאולי מחרימים כאלה שלא שומרים על הכשרות וכדומה.

מוסי רז: כך שחרם הוא דבר לגיטימי.

מוסי רז: הוא חלק מחופש הדיבור.

מוסי רז: אמרה פה חברת הכנסת מיכל שיר – שאני חושב שהיא חברת כנסת מצוינת – "אבל כאן מדובר בחרם על אזרחים ישראלים".

מוסי רז: ראשית, זה לא חרם על אזרחים, זה חרם על תוצרת.

מיכל שיר סגמן: זה חרם אישי על אזרחים ועל מדינת ישראל.

מוסי רז: אני אמרתי שאני נגד חרם על מדינת ישראל, אבל חרם על תוצרת מדינת ישראל זה דבר שיכול להיות לגיטימי.

מוסי רז: זה לא משהו מוצדק בעיניי ואני איאבק נגדו, אבל זה לגיטימי.

מוסי רז: לעומת זאת, חרם על תוצרת של התנחלויות בשטחים הכבושים, שמנוגדות לחוק הבין-לאומי ולמוסר הבסיסי, הוא בעיניי מוצדק, והוא לא חרם על אזרחים.

מוסי רז: אדוני יושב-הראש, למרבה האבסורד אנחנו יושבים כאן בוועדה הזו, אחת מהוועדות החשובות של הכנסת לצד עוד ועדות חשובות, לדוגמה ועדת החוץ והביטחון, ועדת הכספים, ועדת הפנים ואיכות הסביבה, ועדת החינוך, התרבות והספורט וכן הלאה וכן הלאה – בזמן שהסיעה הגדולה במדינת ישראל מחרימה את הוועדות האלה.

מוסי רז: אז בעצם יש כאן מישהו שאומר שלי אסור להחרים את התוצרת הבלתי חוקית של ההתנחלות הבלתי חוקית מעוז אסתר, נניח, אבל לו מותר להחרים את הכנסת ואת מדינת ישראל.

שמחה רוטמן: לא את הכנסת, את הקואליציה.

מוסי רז: מי שמחרים את ועדות הכנסת מחרים את הכנסת.

מוסי רז: זה לגיטימי, אבל זאת פעולה הרבה יותר חמורה מאשר להחרים מאחז עבריינים.

מוסי רז: הרבה הרבה הרבה יותר חמורה.

מוסי רז: האם זה מופיע בתקנות האלה?

מיכל שיר סגמן: אבל כשאתה מחרים מפעל ישראלי אתה פוגע בפרנסה של מאות אם לא אלפי אזרחים ישראלים.

מיכל שיר סגמן: כך שזאת פגיעה ישירה באזרחים ישראלים.

מוסי רז: זה לא בוקר שאני רוצה להתעמת בו ולכן אני אמשיך את דבריי.

מוסי רז: חרם הוא דבר לגיטימי.

מוסי רז: אם אני לא קונה תוצרת של דבר שמיוצר - - -

איתמר בן גביר: אם יחרימו ערבים כי הם ערבים – אתה תגיד שזה לגיטימי?

איתמר בן גביר: אתה הרי הראשון שיגיד שזאת גזענות.

גלעד קריב: סליחה, חבר הכנסת בן גביר - - -

איתמר בן גביר: אני שואל אותו שאלה.

איתמר בן גביר: מותר לשאול שאלות בוועדה, עד כמה שאני זוכר.

איתמר בן גביר: אני שואל ברצינות.

איתמר בן גביר: אם מישהו יבוא ויגיד שהוא לא קונה מערבים – האם אתה תגיד שזה לגיטימי?

איתמר בן גביר: אתה הרי עתרת נגד דברים כאלה.

גלעד קריב: חבר הכנסת רז, בבקשה.

מוסי רז: אם אני לא קונה תוצרת של התנחלות בלתי חוקית בשטחים הכבושים ובמקום זה אני קונה תוצרת ישראל, אני מחזק את ישראל, משום שההתנחלות איננה בישראל.

מוסי רז: לא זכור לי שהכנסת סיפחה את מעוז אסתר או מעוז צור או לא יודע מי.

מוסי רז: היא כן סיפחה - - -

איתמר בן גביר: איפה זה מעוז צור?

מוסי רז: אגב, מכלל ההן אפשר להבין גם את הלאו.

מוסי רז: מדינת ישראל, כנסת ישראל, סיפחה שטחים שהיא קראה להם ירושלים המזרחית והם היום חלק ממדינת ישראל.

מוסי רז: הכנסת החליטה על כך.

מוסי רז: כנסת ישראל החליטה גם על סיפוח רמת הגולן.

מוסי רז: בעצם המעשים האלה כנסת ישראל החליטה שתוצרת הגדה המערבית הכבושה, מלבד ירושלים המזרחית, היא – בעיני מדינת ישראל, לא רק בעיני מוסי רז ולא רק בעיני העולם – איננה תוצרת מדינת ישראל.

מוסי רז: ואני קורא לאזרחי ישראל לקנות תוצרת ישראל, גם מסיבות פטריוטיות וגם מסיבות סביבתיות.

מוסי רז: להמעיט בקנייה של תוצרת חוץ.

מוסי רז: הדבר הזה צריך להיות ברור.

מוסי רז: עכשיו, ראו את "בן אנד ג'ריס", דוגמה שהאבסורד שבה יכול להתחרות רק באבסורד של החרמת הכנסת על ידי סיעת הקואליציה הראשית, שחושבת שלהחרים את הכנסת זה בסדר אבל להחרים מאחז לא חוקי זה לא בסדר.

מוסי רז: אני לא יודע באיזה היגיון מעוות הם עושים את זה.

מוסי רז: ראו מה קרה עם "בן אנד ג'ריס".

מוסי רז: באה החברה העולמית ואמרה לזכיין המקומי: אדוני, הזיכיון שלך רק בישראל.

מוסי רז: מי קובע מה זה ישראל?

מוסי רז: הכנסת שלכם קבעה מה זה ישראל.

מוסי רז: הזיכיון שלך הוא רק בישראל, אתה תמכור רק בישראל.

מיכל שיר סגמן: אתה יודע כמה מפעלים ישראליים יש לך ביהודה ושומרון?

גלעד קריב: מכובדיי, חבר הכנסת רז צריך לסיים עוד מעט את דבריו, כי יש עוד חברי כנסת ואחרים שצריכים לדבר.

מוסי רז: אני מכיר גם מפעלים ישראליים באמריקה, ועדיין לא שמעתי שניו יורק היא חלק מישראל.

מיכל שיר סגמן: ואני תוהה אם יש איזושהי מדינה שמעלה על דעתה לקיים בכלל דיון כזה.

מוסי רז: אני באמת חושב שלא צריך לקיים את הדיון הזה, כי חרם הוא דבר לגיטימי.

גלעד קריב: חבר הכנסת רז, בבקשה.

מוסי רז: אני מקצר, בתנאי שלא יפריעו לי.

מוסי רז: אז הם אמרו לזכיין: אתה תמכור רק במדינת ישראל, לא בהתנחלויות שבשטחים הכבושים, שאינן במדינת ישראל – לפי מה שהכנסת החליטה, לא לפי מה ש"בן אנד ג'ריס" החליטה.

מוסי רז: אז מה הוא אמר?

מוסי רז: הוא אמר: אני אסגור.

מוסי רז: אני אפגע במדינת ישראל כדי לא לפגוע בהתנחלויות בשטחים הכבושים.

מוסי רז: אני אפטר את העובדים של "בן אנד ג'ריס" בישראל על מנת להגן על ההתנחלויות שבשטחים הכבושים.

מוסי רז: אז תראו מה קרה כאן?

מוסי רז: החרם הזה בעצם גרם לאותו זכיין ישראלי לפעול כנגד מדינת ישראל - - -

שמחה רוטמן: ולכן חרם זה כזה דבר גרוע וצריך להילחם נגדו.

שמחה רוטמן: הינה, הסברת את זה, תודה.

מוסי רז: וזאת ההוכחה שההתנחלויות הן נזק אדיר למדינת ישראל.

מוסי רז: הן אינן במדינת ישראל ולהחרים את תוצרת ההתנחלויות זה דבר לגיטימי, וחרם הוא חלק מחופש הדיבור.

גלעד קריב: תודה, חבר הכנסת רז.

גלעד קריב: אני אנצל את זכות היושב-ראש רק כדי לומר שקשה עליי מאוד אמירתך שמפעל "בן אנד ג'ריס" ישראל פוגע במדינת ישראל.

גלעד קריב: בדברים מסוימים לגבי החוק והתקנות אני מסכים איתך, אבל אישית אני מאוד מסתייג מהצעד של חברת יוניליוור, ואני ודאי לא מגלגל, בשום דרך שהיא, איזושהי אשמה לעברו של המפעל הישראלי והזכיין הישראלי.

גלעד קריב: להפך, דומני שמן הראוי שממשלת ישראל תפעיל את ארגז הכלים שיש ברשותה כרגע ללא קשר לתקנות.

גלעד קריב: אני בהחלט חושב שיש מקום להפעלת ארגז כלים על ידי המדינה, ואני גם אשאל את המשרד המציע לגבי זה.

גלעד קריב: אני בהחלט מתכוון להיכנס לסוגיה הזו ולשאול את המשרדים המציעים ומשרדי ממשלה אחרים מה הם עשו כדי לעזור למפעל.

גלעד קריב: אני גם אבקש הבהרות מהמשפטנים של המשרדים המציעים לגבי הקשר בין התקנות והחוק בכלל ובין הסיטואציה של מפעל "בן אנד ג'ריס".

גלעד קריב: אני לא בטוח שהדברים קשורים, אבל אנחנו נברר את הכול.

שמחה רוטמן: אני מבקש הערה עניינית קצרה, אדוני היושב-ראש.

שמחה רוטמן: נאמר קודם שיש חרם על איראן.

שמחה רוטמן: אבל אין חרם על איראן, יש סנקציות על איראן.

שמחה רוטמן: יש סנקציות בין-לאומיות, שהן פעולה מלחמתית לכל דבר ועניין והן חלק מארגז הכלים המלחמתי נגד איראן.

שמחה רוטמן: טוב שעושים את זה ואני שמח לשמוע שיש אנשים שמצטרפים להתנגדות לביטול הסנקציות על איראן, טוב לדעת שמרצ שם, לא ידעתי.

שמחה רוטמן: אבל מדובר בפעולה מלחמתית, ולכן ההשוואה הזאת שאומרת שיש חרם על איראן היא לא נכונה.

שמחה רוטמן: לא, יש סנקציות על איראן, ולכן אנחנו נאבקים בחרם כאילו זאת פעולה מלחמתית נגד ישראל ונגד יהודה ושומרון.

שמחה רוטמן: בדיוק מאותה סיבה.

גלעד קריב: תודה.

גלעד קריב: אני רוצה לעבור למשרד המציע אבל יש שני חברי כנסת שעוד לא דיברו.

גלעד קריב: חבר הכנסת בגין, תרצה להתייחס לנושא?

זאב בנימין בגין: תודה, אדוני.

זאב בנימין בגין: אני באמת מופתע מדיון ההצהרות הזה, שאחת המטרות שלו היא לקדם מוקדם ככל האפשר את האישור של התקנות.

זאב בנימין בגין: שתי הערות לחברי חבר הכנסת רז.

זאב בנימין בגין: החלטות בדבר הקמת יישובים יהודיים בשומרון, יהודה וחבל עזה התקבלו במדינת ישראל מאז 1967 או 68', על ידי ממשלות שלא נחשבו לממשלות ימין; אם כי בשלב מסוים השתתפו אפילו שני נציגי ימין בממשלה שהיו בה 20 ומשהו אחרים.

זאב בנימין בגין: כך שיש עוד כמה החלטות של ממשלות שלא עברו את הכנסת ואנחנו חיים איתן ועם תוצאותיהן, הברוכות לדידי.

זאב בנימין בגין: דבר שני, לו ניגשנו לתקנות האלה לפני חודשים אחדים או לפני שנתיים אז הדיון היה יכול להיות תאורטי במידה מסוימת.

זאב בנימין בגין: אבל כרגע יש לנגד עינינו בעיה ממשית.

זאב בנימין בגין: יש לנו הוראות של חברה עולמית לחברה מקומית, הוראות שאני רואה בהן הוראות לא מוסריות, לא מוצדקות ולא נכונות.

זאב בנימין בגין: לכן, מכיוון שהיום העניין הוא ממשי, הוא קשור באנשים ואיננו תאורטי, אני מבקש לגשת לדיון לגופו של עניין ולהגיע סוף-סוף להחלטה ולהצבעה ברוב ומיעוט.

זאב בנימין בגין: אני מתאר לעצמי שיהיה רוב לתקנות האלה, ואם צריך לשנות פה ושם מילה או משפט – זה חלק מהדיון הרגיל בהצעות חוק ובהצעות הממשלה לתקנות ואנחנו עושים את זה באופן רגיל.

שמחה רוטמן: בני, אתה פשוט לא היית כשהוא אמר שזה לא יקרה היום.

זאב בנימין בגין: אנחנו ב-09:54, וב-10:30 יש דיון אחר, ועד עכשיו לא התקדמנו.

זאב בנימין בגין: ואני עכשיו תורם לאי-התקדמות הזאת, אז אני מתנצל.

איתמר בן גביר: אבל זה לא משנה, כי ממילא היושב-ראש אמר שלא נתקדם היום.

גלעד קריב: חבר הכנסת בן גביר פוקד אותנו לא לעיתים קרובות, ובשבילו ההתקדמות היחידה זו הצבעה.

גלעד קריב: הוא לא ראה איך אנחנו עמלים על תיקון חקיקה ותקנות.

איתמר בן גביר: יש בעיה עם התזה שלך: שהייתי כאן לא מעט פעמים.

איתמר בן גביר: אבל זה בסדר, זה בסל הכלים שלך להעיר הערות כאלה.

איתמר בן גביר: אבל זה לא יעזור לך, יש אנשים שזה לא נדבק להם, מר קריב.

גלעד קריב: אני תמיד שמח על נוכחותו של כל חבר כנסת וחברת כנסת בוועדה, במיוחד מהאופוזיציה.

גלעד קריב: חבר הכנסת קרעי, בבקשה.

שלמה קרעי: אדוני היושב-ראש, אני כאן לא פעם ראשונה ואני יודע שכשאתה רוצה לקדם נושא מסוים, הוא מתקדם.

שלמה קרעי: מלבד חבר הכנסת סעדי שמתנגד, אני חושב שכולם כאן בקונצנזוס בעניין הזה.

שלמה קרעי: אני הייתי בביקור במפעל, דיברתי עם העובדים, וראיתי שהעובדים כבר מתחילים להיפגע, כי אין הזמנות עתידיות לשנת 2023.

שלמה קרעי: מדינות בארצות הברית מטילות סנקציות ומחרימות את מוצרי יוניליוור בגלל מה שהיא עושה כאן בישראל.

שלמה קרעי: אגב, זו גם הפרה של רשות התחרות, של ההסכם שהיה.

שלמה קרעי: אני פניתי גם ליושב-ראש ועדת הכלכלה כדי שיטפל במישור הזה כל עוד אין תקנות החרם, ואני מקווה שהוא יקיים על זה דיון בקרוב.

שלמה קרעי: אבל לך יש בידיים את היכולת לסייע למאות עובדים.

שלמה קרעי: יש מאות עובדים שמטה לחמם נשבר כנראה או שהם הולכים לקראת שבירת מטה לחמם, ואנחנו כאן מרשים לעצמנו לבזבז את הזמן.

שלמה קרעי: התקנות האלה נמצאות על שולחנך כבר תקופה ארוכה, לפחות מספר שבועות, ואם כבר החלטת להביא את זה עכשיו – וזה טוב שהבאת את זה לדיון בפגרה, כי זה מראה על חשיבות הדיון בעיניך – אני לא חושב שיש מקום לדחות את ההצבעה לתקופה ארוכה.

שלמה קרעי: אם באופן מסוים זה לא יכול לקרות היום אז תקבע כבר עכשיו דיון והצבעה לימים הקרובים, כי אי אפשר לחכות עם הדבר הזה.

שלמה קרעי: אנחנו מדינה מוקפת אויבים, ולא רק חרמות אלא גם טרור.

שלמה קרעי: רק אתמול ראינו את הטרור הנפשע בבאר שבע, בירת הנגב.

שלמה קרעי: הדבר הזה צריך לחזק בנו את התחושה שאנחנו צריכים להגן על עצמנו כאן ולא לתת לגורמים עוינים לבצע דה-לגיטימציה למדינת ישראל.

שלמה קרעי: בידיך נמצא הדבר ואנחנו פה נהיה איתך אם תלך בדרך הזו, לטובת מדינת ישראל ולא לטובת אינטרסים אחרים, שאני לא יודע מה הם.

גלעד קריב: תודה, חבר הכנסת קרעי.

גלעד קריב: חבר הכנסת שיקלי, אתה מבקש לומר דברים?

עמיחי שיקלי: אני אשמח להתייחס.

עמיחי שיקלי: קודם כול אני רוצה להגיד תודה על כינוס הדיון החשוב הזה.

עמיחי שיקלי: אני חושב שהנושא של תקנות חוק החרם הוא נושא סופר חשוב.

עמיחי שיקלי: לא ייתכן שבשעה שמדינות בארצות הברית נוקטות צעדים דרסטיים כדי לפגוע בחברות שמטילות חרם על מדינת ישראל, פה עומדים מנגד כשכאן חברת יוניליוור מבקשת ממפעל "בן אנד ג'ריס" שלא למכור ביהודה ושומרון, בה בשעה שהיא עצמה כן מוכרת ושום תקנה לא מופעלת כלפיה.

עמיחי שיקלי: זה מעשה בריוני, זה כניעה לתנועת BDS, ומדינת ישראל חייבת לנקוט בצעדים אמיתיים כדי להגן על "בן אנד ג'ריס" ישראל מפני סנקציות ברוח BDS.

עמיחי שיקלי: לא ייתכן שנעמוד מנגד בזמן שחברה כזאת בעצם נמצאת תחת סכנת סגירה.

עמיחי שיקלי: זה לא משהו ערטילאי, זה כ-170 משפחות שיאבדו את פרנסתן בגלל תנועת BDS.

עמיחי שיקלי: אי אפשר לתת להם את ההישג המורלי הזה.

עמיחי שיקלי: מדינת ישראל צריכה לבוא לחברת יוניליוור ולומר לה: תבחרי, אם את רוצה לנקוט בעיצומים כאלה כנגד חברה ישראלית אנחנו לא נעבוד איתך ונפעיל כלפייך את כל תקנות החרם, בדיוק כמו הצעדים המוחשיים והאמיתיים שאנחנו רואים שגם הובילו לצניחה דרמטית במניות של החברה הזאת.

עמיחי שיקלי: אני קורא מכאן לחברת יוניליוור ואומר להם: תדעו, אם הממשלה לא תעשה את זה אנחנו נקרא לאזרחי ישראל להחרים אתכם ולא לקנות מכם כלום ושום דבר.

עמיחי שיקלי: יהיה חרם צרכני על החברה וזה לא יעבור בשקט.

עמיחי שיקלי: אני מאוד מציע לחברת יוניליוור שלא להתנהל לפי התכתיבים של BDS.

עמיחי שיקלי: הערה שנייה, היו פה קודם חברי כנסת ממרצ, מוסי רז.

עמיחי שיקלי: אני חושב שחברי כנסת ממרצ ששולחים לפרלמנט באירופה מכתבים ומבקשים מהם לנקוט בצעדים כנגד מדינת ישראל, מזינים את אותה מגמה, את אותה תנועת BDS, וזה דבר חמור.

עמיחי שיקלי: אחרון חביב, ארגון אמנסטי אינטנשיונל, שגם הוא קשור בדיון - - -

גלעד קריב: מה הוא קשור?

עמיחי שיקלי: הוא קשור, הוא ארגון שמקדם את הטענה שישראל היא מדינת אפרטהייד.

עמיחי שיקלי: זו טענה מרושעת, טענה אנטישמית, טענה שכבר בשנת 75' נתבענו אליה, ועמדו אז גיבורים, אריות, חיים הרצוג, שהיה שגריר ישראל באו"ם, ויגאל אלון, והם באו ואמרו שהטענה הזאת היא בסך הכול מסווה של אנטישמיות ושל שנאת ישראל.

עמיחי שיקלי: לא יכול להיות שארגון כמו אמנסטי אינטרנשיונל, שמקדם קמפיין אנטישמי, ייהנה כאן מהטבות מס ומסעיף 46.

עמיחי שיקלי: זה גם כן חלק מהפעולות שאנחנו כמדינה צריכים לעשות.

עמיחי שיקלי: לעמוד על כבודנו ולהגן על אזרחינו.

עמיחי שיקלי: תודה רבה.

גלעד קריב: תודה, אדוני, על דבריך.

גלעד קריב: טוב שהזכרת את חברת יוניליוור ואת ועדת הכלכלה.

גלעד קריב: שאלות כבדות מאוד שקשורות ברשויות שלטוניות צריכות לעלות גם בדיון הזה וגם בדיונים נוספים.

גלעד קריב: אנחנו עוד נשמע וגם נדבר על השאלה איפה הממונה על ההגבלים העסקיים בעניין הזה בהיות חברת יוניליוור חברה שאחראית על מותג באותו שוק ספציפי ואסור לה לבצע פעולות שמשפיעות על המותג של "בן אנד ג'ריס".

גלעד קריב: זה בסדר גמור שיש רבים שחושבים שהתקנות הללו הן הכלי המרכזי לסייע למפעל הישראלי של "בן אנד ג'ריס", אבל אני שב על עמדתי שלפיה ישנו ארגז כלים משמעותי מאוד שקיים כבר היום.

גלעד קריב: אני אבקש לשמוע מנציגי המשרדים מה נעשה עד הרגע הזה בהקשר הזה.

שלמה קרעי: אבל אין לזה שום קשר עם תקנות החרם.

גלעד קריב: אני רק בא ואומר שהזכירו את עניינו של מפעל "בן אנד ג'ריס" ונשמעה כאן טענה שהדחיפות הדרמטית באישור תקנות החרם – שהזכיר למשל חברי חבר הכנסת בגין – היא בגלל שיש לפנינו מקרה קונקרטי.

גלעד קריב: ועל הדבר הזה אני בא ואומר שלממשלת ישראל יש כיום כלים יותר משמעותיים מתקנות החרם.

גלעד קריב: ואם גם השר המציע וגם השר המסכים טוענים שיש דחיפות גדולה בגלל עניין ספציפי, אז שיסבירו מה נעשה על ידי ממשלת ישראל בכלים שיש לה.

שלמה קרעי: הממונה על התחרות עוד לא קיבלה החלטה בעניין.

שלמה קרעי: דרור שטרום כתב לה מכתב, אבל זה מתעכב.

שלמה קרעי: אבל זה לא אומר שאתה - - -

שמחה רוטמן: גלעד, אני אסביר לך.

שמחה רוטמן: אתה פשוט אמרת שממשלות ימין לא עושות כלום.

שמחה רוטמן: מכיוון שעוד מעט תקום ממשלת ימין שלא תעשה שום דבר, אנחנו מנסים לנצל את הזמן עכשיו, שאין ממשלת ימין, כדי להעביר את התקנות.

גלעד קריב: למיטב ידיעתי הדרג המקצועי של משרד הכלכלה לא נמצא פה.

גלעד קריב: אנחנו נשמע את כל הדברים בצורה מאוד מסודרת.

שלמה קרעי: אבל אל תעשה מזה סלט, אדוני.

שלמה קרעי: יש לנו כאן את תקנות החרם.

שלמה קרעי: עזוב את רשות התחרות, עזוב את משרד הכלכלה, אתה ועדת חוקה, זה כלי שיש בידיים שלנו בכנסת, אנחנו לא צריכים לחכות לגורם מקצוע שייתן חוות דעת.

גלעד קריב: תודה.

גלעד קריב: אנחנו עוברים למשרד המציע.

גלעד קריב: עורכת הדין עקביה, אני מבקש ממך להציג את התקנות.

מיכל עקביה: התקנות שמובאות בפניכם הן תקנות שנדרשות לצורך יישום החוק למניעת פגיעה במדינת ישראל באמצעות חרם.

מיכל עקביה: אלה תקנות שמוצעות מכוח שני סעיפים עיקריים שקובעים את הסנקציות שעליהן מדבר החוק.

מיכל עקביה: אחד, סעיף 3 לחוק, שמסמיך את שר האוצר, בהסכמת שר המשפטים ובאישור הוועדה הנכבדת, לקבוע הוראות לעניין הגבלת השתתפותו במכרז של מי שפרסם ביודעין קריאה פומבית להטלת חרם על מדינת ישראל או של מי שהתחייב להשתתף בחרם כאמור.

מיכל עקביה: הסעיף השני הוא סעיף 4 לחוק, שמסמיך את אותם גורמים למנוע הטבות שונות שמפורטות בחוק ממי שפרסם ביודעין קריאה פומבית להטלת חרם על מדינת ישראל.

מיכל עקביה: ההטבות שמפורטות בחוק הן בין היתר שלילת הכרה כמוסד ציבור לפי סעיף 46 לפקודת מס הכנסה, שלילת תמיכות לפי סעיף 3א לחוק יסודות התקציב, והטבות נוספות שמפורטות שם.

מיכל עקביה: בהתאם להוראות החוק שר האוצר אמור להפעיל את סמכותו בהתאם לתקנות שיותקנו, שהן התקנות שמובאות בפניכם.

מיכל עקביה: המטרה של התקנות היא לקבוע הליך מינהלי סדור שכולל בחינה מקיפה, יידוע מנומק של הגורמים הרלוונטיים ומתן זכות טיעון למי שנטען לגביו שהוא קורא לחרם ומבוקש להטיל נגדו את הסנקציות שקבועות פה.

מיכל עקביה: כן נקבע בתקנות מתן מסגרת מוצעת להבניה של שיקול הדעת כשהגורמים המינהליים באים לבחון את הקריאה המסוימת לחרם או את ההתחייבות להשתתפות בחרם.

מיכל עקביה: רוצים שאני אפרט את העיקרים של התקנות עצמן?

גלעד קריב: אם סיימת את ההערות הכלליות.

מיכל עקביה: בגדול, זאת מסגרת התקנות המובאות בפניכם.

גלעד קריב: מדוע עד היום לא הותקנו התקנות?

מיכל עקביה: היה ניסיון להתקינן בעבר, למיטב ידיעתי זה עבר לפחות שלושה שרי אוצר, אני לא יכולה להגיד למה מבחינה פוליטית זה לא התקדם.

מיכל שיר סגמן: ימין חזק.

מיכל שיר סגמן: הייתה ממשלה של ימין חזק.

שלמה קרעי: אז קדימה, מיכל, תתקינו.

שלמה קרעי: תשפיעי על יושב-ראש ועדת חוקה שיאשר אותן.

מיכל שיר סגמן: התקנו.

מיכל שיר סגמן: אדוני היושב-ראש, השם של גדעון סער נמצא על התקנה הזאת או שזה רק נדמה לי?

מיכל שיר סגמן: אני מדמיינת?

שלמה קרעי: אבל זה לא מספיק חשוב לשר בשביל שהוא יגיע לכאן?

איתמר בן גביר: גדעון סער לא יכול לבוא ולדפוק לו על השולחן?

מיכל שיר סגמן: שלוש פעמים ניסו בממשלות הימין, שלוש פעמים.

שלמה קרעי: כשהיה את הרישיונות של ההוצאה לפועל – חוק שלא היה שלו בכלל – הוא ידע להיות כאן בכל דיון.

מיכל שיר סגמן: שלוש פעמים, ואתה עוד בא ומדבר.

מיכל שיר סגמן: לא, זה ברמת ההזיה.

שלמה קרעי: בהוצאה לפועל הוא ידע להיות כאן בכל דיון.

שלמה קרעי: איפה הוא עכשיו, למה הוא לא בא לכאן?

איתמר בן גביר: שגדעון סער ייתן הוראה.

איתמר בן גביר: מילה של אחת גדעון סער וגמרנו, גלעד קריב יתקפל.

מיכל שיר סגמן: אבל הינה, גדעון סער חתם, אחרי שניסו לעשות את זה שלוש פעמים בממשלת ימין.

מיכל שיר סגמן: ממשלת הימין בעשור האחרון הכשילה את המהלך הזה פעם אחר פעם אחר פעם.

שלמה קרעי: זה לא מספיק חשוב לאדון סער להגיע לכאן?

שלמה קרעי: זה לא מספיק חשוב לו?

מיכל שיר סגמן: עכשיו, כשגדעון סער שם את זה לנגד עיניו, אנחנו נעשה את הצעד החשוב הזה.

מיכל שיר סגמן: מה אני אגיד לך, כנראה בממשלת הימין שלך זה לא היה יכול לקרות ובממשלה שלנו זה כן יקרה.

שלמה קרעי: כנראה לא מספיק חשוב לשר סער להגיע לכאן ולדרוש שזה יעבור.

גלעד קריב: חברת הכנסת שיר, חבר הכנסת קרעי, תודה.

איתמר בן גביר: אבל מיכל, למה הוא לא נותן הוראה?

מיכל שיר סגמן: בושה, בושה וחרפה.

שלמה קרעי: את הבושה וחרפה הכי גדולה שהייתה, מדלגת בין מפלגות וכפוית טובה לכל אלה שהעלו אותך בכלל לבמה הפוליטית.

מיכל שיר סגמן: זה לא לראות את המציאות.

מיכל שיר סגמן: אומרים לך שניסו להעביר את זה שלוש פעמים.

מיכל שיר סגמן: שלוש פעמים ניסו להעביר את זה בממשלת הימין שלך, אבל רק גדעון סער לוחץ על זה - - -

שלמה קרעי: את חרפה לפוליטיקה הישראלית.

מיכל שיר סגמן: צריך כאן בדיקת מציאות, יש כאן בעיה - - -

גלעד קריב: חבר הכנסת קרעי, חברת הכנסת שיר, די.

שלמה קרעי: תראה איך היא יוצאת כנגד המקום שגידל אותה, תראה באיזה עזות מצח, תראה איזה בושה, תתביישי לך.

שלמה קרעי: איזו כפיות טובה כלפי המחנה שגידל אותה - - -

מיכל שיר סגמן: המקום שגידל אותי, נשאר בו רק הלוגו והנוסטלגיה, לא ההוד, לא ההדר, נשאר שם רק הרפש – ואני מזכירה לך ששקט הוא רפש, זאת התורה שעליה אני גדלתי, שאתם כבר לא מאמינים בה.

שלמה קרעי: בושה וחרפה, את והחבר שלך.

גלעד קריב: חבר הכנסת קרעי, אל תתרום בהוספת שמן, המדורה לוהטת דייה.

גלעד קריב: מכובדיי, תודה.

גלעד קריב: הצטרפו אלינו חברי הכנסת מקלב וארבל, אם תרצו להתייחס, אנא ציינו.

אורי מקלב: אני רק רוצה לציין דבר אחד.

אורי מקלב: הרבה החמיאו לך, אדוני היושב-ראש, שאתה הואלת לכנס את הוועדה.

אורי מקלב: אבל הוועדה הזאת כונסה בעקבות חתימה - - -

שמחה רוטמן: הוא אמר את זה בהתחלה.

שמחה רוטמן: הוא לא אמר שבלעדי זה הוא לא היה עושה את זה, אבל זאת הייתה הפרשנות המשתמעת.

גלעד קריב: אבל אני לא אמרתי את זה, נכון?

גלעד קריב: תודה.

אורי מקלב: נאלצת.

אורי מקלב: אנחנו לא רגילים כל כך לאלץ אותך לקיים דיונים, הרי אתה מקיים הרבה דיונים על כל נושא שנמצא על שולחנך.

איתמר בן גביר: בעיקר אלימות מתנחלים, זה הדבר הכי חשוב.

אורי מקלב: כאן פתאום נאלצנו לחתום שליש מחברי הוועדה כדי שהוועדה תתכנס, ואני רואה שאתה גורר רגליים גם לגבי ההצבעה היום.

אורי מקלב: אני לא יודע למה תקווה חדשה כל כך מרגישה שהיא שולטת.

אורי מקלב: בעצם מפלגת העבודה והשמאל שולטים בקואליציה הזאת, והם אלה שמכתיבים את הקצב אם כן לחתום או לא לחתום.

אורי מקלב: אני חושב שלא רק בגלל העובדים צריך למהר לחתום, יש כאן גם מסר.

אורי מקלב: החרם כלפי המפעל הזה הוא חרם שאי אפשר להסכים איתו, במיוחד כשיש כאן את הרקע של מי שעומד מאחורי החרם הזה, שאומנם במקרה הזה זה נקודתי, אבל יש לזה השלכות רוחב מאוד גדולות.

אורי מקלב: אדוני היושב-ראש, גם אם אתה דורש מהממשלה לעשות את שלה, אין בזה שום סתירה למה שאנחנו צריכים לעשות.

אורי מקלב: אנחנו קוראים לך לקיים את ההצבעה מיידית.

גלעד קריב: תודה.

גלעד קריב: מכיוון שהזכרת את העניין אני רוצה להבהיר.

גלעד קריב: אני מאמין מאוד בקיום דיונים בצורה שקופה, פתוחה והגונה, גם בדברים שאני פחות סומך את ידי עליהם.

גלעד קריב: אני נשאלתי על ידי חברים בבית הזה, חלקם חברי ועדה וחלקם לא, האם בכוונתי לקיים דיון בתקנות, ואני אמרתי לאורך כל הדרך שבהחלט כן ושאנחנו נקבע דיון, ואפילו אמרתי שייקבע דיון בפגרה, כי אני חושב שכשמונחות תקנות על ידי הממשלה אז חובתה של הוועדה לכבד את הרשות המבצעת ולהתניע את הדיון.

גלעד קריב: אצה הדרך לחברי הוועדה – וזה לגיטימי, כי התקנון מאפשר להם – והם הביאו מכתב של שליש מחברי הוועדה.

גלעד קריב: זה תיאור הדברים, והייתי מאוד ברור בעניין הזה בפתח הדברים שלי.

גלעד קריב: הדיון נקבע בראש ובראשונה מכיוון שיש הוראות תקנון שצריך לכבד, אחרי ששליש מחברי הוועדה, מהאופוזיציה והקואליציה, חתמו.

גלעד קריב: מי ששאל וטרח להתדיין איתי לפני שחתם על מכתב כזה או אחר גם קיבל את התשובה שאנחנו לא נוהגים לא לכבד את ממשלת ישראל ולא לדון בתקנות שהיא מתקינה.

גלעד קריב: חבר הכנסת ארבל, בבקשה.

משה ארבל: מכובדי היושב-ראש, חבריי חברי הכנסת, בדרך לכאן גונבה שמועה לאוזניי שאדוני שוקל לא להצביע על התקנות - - -

גלעד קריב: למה גונבה שמועה?

שמחה רוטמן: זה נאמר לפרוטוקול.

משה ארבל: בסדר, אני לא הייתי כאן.

איתמר בן גביר: ארבל, הוא חושב שאתה צופה כל היום בדיונים של הוועדה.

משה ארבל: אני בגמילה.

גלעד קריב: חבר הכנסת ארבל, אני רוצה להציע לך ללמוד מחבר הכנסת מקלב, שגם כשהוא לא פה הוא פה.

גלעד קריב: אין נסתרות מנגד עיניו.

משה ארבל: אלו יכולות מופלאות של חבר כנסת ותיק ומנוסה.

משה ארבל: לאט לאט.

משה ארבל: אבל אחרי ההלצות והחיוך אני רוצה לומר שאני באמת הייתי חצוי בדעתי.

משה ארבל: מצד אחד כחבר אופוזיציה זה נהדר ונפלא לראות בקיעים בתוך הקואליציה – הממשלה מבקשת דבר אחד ויושב-ראש הוועדה עושה דבר אחר.

משה ארבל: כחבר אופוזיציה זה באמת דבר משובב נפש, הינה סוף-סוף הגיעה העת שהקואליציה הלא טבעית והלא הומוגנית הזאת מייצרת בינה לבין חבריה חילוקי דעות בנושאים מהותיים וחשובים.

משה ארבל: אני בטוח ששר המשפטים מאוד היה רוצה שהוועדה תאשר את התקנות שהוא הביא לשולחנה.

משה ארבל: אבל אחרי זה הצלחתי להתעלות על אותם רגשות ארעיים ועמדו לנגד עיניי העובדים והעובדות, חלקם בני העדה האתיופית.

משה ארבל: ראיתי אותם, הלכתי לשם עם הילדים שלי.

משה ארבל: נכנסתי למפעל עם הילדים שלי, ואגב, למרות שהוצע לי כיבוד, התעקשתי לשלם על הגלידות ולחזק את המפעל הזה בקריית מלאכי.

משה ארבל: ראיתי את אותם פועלים שעובדים במסירות במשך 20 שנה, את אותה אוכלוסייה שדווקא אתה, אדוני היושב-ראש, כחבר מפלגת העבודה, שאמורה להיות בעלת ערכים סוציאליים, צריך לקדש את העובדה שבמקומות פריפריאליים כאלה.

משה ארבל: .. לאנשים האלה לא היה מעולם עוגן תעסוקתי יציב, הם היו עוברים מקבלן לקבלן במשך 20 שנה.

משה ארבל: רוב האוכלוסייה שעובדת שם עברה במשך 20 שנה לפחות 22 מעסיקים, כי מדי שנה היה קבלן כוח אדם שמחליף אותם.

משה ארבל: והינה לפתע אנשים פריפריאליים מאוכלוסיות במצב סוציו-אקונומי נמוך זוכים להגיע למקום עבודה שהוא עבורם בית.

משה ארבל: שוחחתי איתם, דיברתי איתם, ראיתי את הברק שהיה להם בעיניים לקום ליום עבודה, לעמל כפיהם.

משה ארבל: ואנחנו עכשיו עושים פעולה שעלולה לכרות את פת לחמם.

משה ארבל: 169 עובדים, כמדומני, שעלולים להגיע למצב של פת לחם בגלל איוולת.

משה ארבל: האיוולת היא כמובן גם של יוניליוור העולמית, איוולת נוראית, כי המפעל לא ממוקם בכלל בשטחי יהודה ושומרון והוא משווק גם לאוכלוסייה הפלסטינית ביהודה ושומרון.

משה ארבל: מקרה הבוחן שהם בחרו כאן הוא כל כך מעוות.

משה ארבל: אני חושב שדווקא אתה, שאמון על אותם ערכים סוציאליים חברתיים של חיזוק אותן אוכלוסיות פריפריאליות, שעכשיו נמצאים בסכנת פיטורים וסכנה של יציבות תעסוקתית, אחרי שהייתה להם יציבות תעסוקתית במשך 20 שנה באותו מקום.

משה ארבל: .. אני חושב שלייצר כאן איזשהו כדרור של הנושא ולא להביא אותו להכרעה, בפרט כאשר אתה כדמוקרט – אני מקווה שאתה כזה – יודע את עמדות חברי הוועדה ולא תנצל את סמכותך כיושב-ראש כדי לא להביא להצבעה נושא שהוא כמעט לא שנוי במחלוקת.

משה ארבל: זה לא לגיטימי, זה לא דמוקרטי וזה פוגע ביכולת שלנו כחברי הוועדה הזו וכחברי הכנסת לבצע את עבודתנו נאמנה.

משה ארבל: תודה רבה.

גלעד קריב: תודה, חבר הכנסת ארבל.

גלעד קריב: אנחנו תכף נחזור למשרד האוצר ונתחיל לעסוק בגוף הדברים, אבל אני מבקש לשמוע קודם לכן את ההתייחסות הכללית של משרדי ממשלה נוספים.

גלעד קריב: את הישיבה הזאת לא נסיים מבלי לשמוע גם את מר אבי זינגר, מנכ"ל "בן אנד ג'ריס" ישראל.

גלעד קריב: נשמע ראשית את עוזרו של שר המשפטים, יעקב.

גלעד קריב: בבקשה.

יעקב פרידברג: בוקר טוב.

יעקב פרידברג: שר המשפטים מבקש לאשר במהרה את התקנות הללו.

יעקב פרידברג: הוא סבור שבשעה שמדינת ישראל פועלת ללא לאות לגייס תמיכה לאומית במאבק בתופעות כמו BDS ויתר הניסיונות לדה-לגיטימציה וחרם על ישראל בעולם, אנחנו צריכים לנהוג באופן שבו אנחנו דורשים שהעולם ינהג.

יעקב פרידברג: אחרת, איך נדרוש מאחרים מה שאנחנו לא מבצעים כאן?

יעקב פרידברג: כמו שהוזכר כאן, התקנות הללו באות לאפשר יישום של חוק שנחקק כבר לפני למעלה מעשר שנים, בוודאי בהיבטים של סעיפים 3 ו-4 לחוק, העוסקים בסנקציות הכלכליות.

יעקב פרידברג: לכן, כאמור, השר הסכים לנוסח ששר האוצר שם בפני הוועדה והוא מבקש לאשר אותו במהרה, כדי שניתן יהיה להתקדם.

אוסאמה סעדי: יעקב, יש לי שאלה אליך.

אוסאמה סעדי: מאז 2011, מאז שהחוק הזה אושר על ידי בג"ץ, יש נתונים על תביעות או על פסקי דין בנושא הזה?

אוסאמה סעדי: זה לא רק סעיפים 3 ו-4, שהן מינהליות, יש גם את סעיף 2(א) ו-2(ב).

יעקב פרידברג: אתה מתכוון לתביעות נזיקין?

אוסאמה סעדי: אתם בדקתם אם יש כאלה?

גלעד קריב: אני אוסיף על זה שאלה שתכננתי לשאול את משרד האוצר.

גלעד קריב: החוק עצמו קובע בצורה מאוד מפורשת שלגבי הסנקציות שאינן קשורות בהשתתפות במכרז אין צורך בהתקנת תקנות.

גלעד קריב: אני קראתי את פסיקת בג"ץ בנושא.

גלעד קריב: נכון, תמיד טוב שיש גם תקנות, ובוודאי יותר טוב כשהדברים מגובשים ומסודרים, אבל פה אנחנו יודעים שיש גם הנחיות מינהל, יש חוזרי מנכ"ל ויש מדיניות שרים.

גלעד קריב: אז אני אשמח אם תייחסו לכמות התביעות הנזיקיות ובכלל למה שקרה מאז.

גלעד קריב: רוצים לומר שהמתינו להכרעת בג"ץ על חוקתיות החוק?

גלעד קריב: בסדר.

אוסאמה סעדי: 2015.

אוסאמה סעדי: לפני שבע שנים.

שמחה רוטמן: אכן חמור מאוד, אדוני היושב-ראש.

גלעד קריב: אני שואל כי אני רוצה להבין במה אנחנו עוסקים.

מיכל עקביה: לגבי העוולות האזרחיות, אני במשרד האוצר לא יודעת להתייחס לזה כמובן.

יעקב פרידברג: אנחנו נוכל לבדוק אם יש נתונים על זה ולהביא אותם לוועדה.

גלעד קריב: לא באתם לדיון עם איזשהם נתונים לגבי הפעלת החוק?

אוסאמה סעדי: לא בדקתם את זה?

אוסאמה סעדי: אולי כל החוק הזה הוא אות מתה.

שמחה רוטמן: ברור שהוא אות מתה.

שמחה רוטמן: בשביל זה התקנות – כדי שהוא לא יהיה אות מתה.

אוסאמה סעדי: אבל האזרחים יכלו לתבוע גם בלי תקנות.

שמחה רוטמן: אבל מה הקשר בין מה שהאזרחים עושים לבין מה שהממשלה מחויבת לעשות על פי החוק?

גלעד קריב: אנחנו עוסקים בהתקנה של תקנות מכוח חוק ומותר לנו לצפות שמשרד ממשלתי שאמון על יישום החוק יאמר לנו אם היה או לא היה שימוש בחוק הזה.

גלעד קריב: אנחנו מקיימים דיון ומותר לשאול שאלות.

אוסאמה סעדי: יש לי עוד שאלה, לקובי ולמשרד האוצר.

גלעד קריב: אבל עצרנו את משרד המשפטים באמצע ההצגה.

אוסאמה סעדי: הוא סיים.

גלעד קריב: אבל יש גם את נציגת הדרג המקצועי.

אוסאמה סעדי: יש לי שאלה לפני שניכנס לתקנות.

אוסאמה סעדי: שמענו את חברי בני בגין אומר שעכשיו זה ממשי, עכשיו זה אקטואלי, ולכן צריך לקדם את זה מהר.

אוסאמה סעדי: אז אני שואל אתכם ככה: חברת יוניליוור, שהיא מושא הדיון כאן ובגללה רוצים לקדם את זה מהר מהר – האם היא מקבלת תמיכות מהממשלה?

אוסאמה סעדי: האם היא משתתפת במכרזים של המדינה?

גלעד קריב: דומני שכן.

אוסאמה סעדי: בואו נשמע.

שמחה רוטמן: האם יש קורנפלקס תלמה בבסיסי צה"ל?

גלעד קריב: עורכת הדין עקביה, כמה שאלות: לגבי הפעלת הסמכויות ללא התקנות, לגבי עניינים נזיקיים, ומה תמונת המצב לגבי יוניליוור.

גלעד קריב: תכף נשמע גם את דבריו של מנכ"ל "בן אנד ג'ריס" ישראל.

מיכל עקביה: לגבי השאלה למה לא הופעלו הסמכויות המינהליות שנקבעו בחוק גם בלי התקנת התקנות – אדוני מכוון לסעיף 4, שאומר אומנם ש"בהפעלת סמכותו יפעל שר האוצר בהתאם לתקנות שיתקין לעניין זה בהסכמת הגורמים הרלוונטיים", אבל יש בסעיף הזה סיפה שהיא יחסית חריגה בחקיקה, שאומרת "ואולם, לא הותקנו תקנות כאמור, אין בכך כדי לפגוע בסמכות לפי סעיף קטן (א)", ומכאן בעצם השאלה של אדוני.

מיכל עקביה: פסק הדין בעניין אורי אבנרי, שבו נבחנה חוקתיות החוק, התייחס מפורשות גם לנושא הזה, נוכח הבעייתיות והקושי בהפעלת הנושאים האלה, שהם מאוד מורכבים ורגישים – ועכשיו אני מצטטת מתוך פסק הדין.

מיכל עקביה: האפשרות להפעיל את הסמכויות שנקבעו בחוק גם בלי שהותקנו התקנות היא: "בעייתית כאשר על הפרק עומד הנושא הרגיש של חופש ביטוי פוליטי".

מיכל עקביה: ומוסיף פסק הדין ואומר שיש מקום לשקול בכובד ראש את אי-הפעלת החוק עד להתקנת התקנות.

שמחה רוטמן: אדוני היושב-ראש, אני רוצה להתייחס לזה בקצרה, כי חשוב שהציבור יבין את זה.

שמחה רוטמן: המחוקק אומר בצורה פשוטה והכי ברורה שיש: "ואולם, לא הותקנו תקנות כאמור, אין בכך כדי לפגוע בסמכות לפי סעיף קטן (א)".

שמחה רוטמן: אומר בג"ץ: קראתי את החוק וזה מעניין את הסבתא שלי.

שמחה רוטמן: אומרת הרשות המבצעת: קראתי את בג"ץ, החוק מעניין את סבתא שלי.

שמחה רוטמן: חשוב שזה יהיה ברור.

גלעד קריב: חבר הכנסת רוטמן, צריכים להיות הגונים בהעברת - - -

שמחה רוטמן: אבל זה מה שהיא הקריאה עכשיו.

שמחה רוטמן: היא הקריאה שהמחוקק אמר לה להפעיל את הסמכות גם ללא תקנות, בג"ץ אמר לה לא להפעיל, והיא מקשיבה לבג"ץ ולא למחוקק.

שמחה רוטמן: חשוב לדעת מה מדרג הסמכויות במדינה.

גלעד קריב: חבר הכנסת רוטמן, תודה על הערת הביניים.

גלעד קריב: עורכת הדין עקביה, אומנות ההתייחסות לציטוט מתוך פסק דין מוכרת לכולנו.

גלעד קריב: בסופו של דבר יש גם תורה של רציו ואוביטר, ויש הבחנה בין השורות התחתונות של פסק הדין לבין איזושהי קריאה של שופט אחד או מספר שופטים או כל ההרכב.

גלעד קריב: אבל לא צריך את שופטי בג"ץ כדי לדעת את האמת הבסיסית, שהיא לחם חוקם של חברי הכנסת:

גלעד קריב: במקום שהמחוקק אמר שצריך להתקין תקנות בוועדה מסוימת, אפשר להתקין.

גלעד קריב: אבל דומני שקצת קשה לאחוז את המקל משתי קצותיו.

גלעד קריב: להביא תקנות באמצע פברואר שברור שהן תקנות שמעלות סוגיות משמעותיות – עניינים של מידתיות, עניינים של מנגנון שיבטיח את כל עקרונות הדין המינהלי בזירה כזאת מורכבת.

גלעד קריב: ..

גלעד קריב: אני מקווה שגם חבריי מימין שתומכים בחוק ובתקנות יסכימו שיש פה עיסוק במטריה שמחייבת רגישות גדולה לעניינים של חופש ביטוי וחופש פעולה פוליטי.

גלעד קריב: כך שמדובר פה בתקנות כבדות משקל.

גלעד קריב: אז לבוא ולומר שעכשיו צריך מהר מהר לאשר את התקנת התקנות כי יש איזושהי חרב מתהפכת מעל מפעל - - -

שמחה רוטמן: אדוני היושב-ראש, זה מונח על השולחן שלנו יותר מחודש, מה אתה עכשיו בא אליהם בטענות, אני לא מבין.

גלעד קריב: חבר הכנסת רוטמן, שמעתי את עמדתך לגבי לוחות הזמנים.

גלעד קריב: דעתי שונה לגבי מורכבות התקנות.

גלעד קריב: מותר לנו לא להסכים.

שמחה רוטמן: לא, אין לי בעיה לגבי המורכבות, רק אל תגיד שפתאום מבקשים לעשות את זה מהר מהר אחרי שזה מונח כבר חודש.

גלעד קריב: אם אתם טוענים שיש חרב מתהפכת אז אני שואל אותך האם שר האוצר נוקט כרגע צעדים מכוח מה שמותר לו בחוק בהקשר הקונקרטי של חברת יוניליוור?

גלעד קריב: כן או לא?

גלעד קריב: או שהטענה שלכם היא - - -

שמחה רוטמן: הערת שוליים בבג"ץ יותר חשובה מהחוק, זאת הטענה שלהם.

שמחה רוטמן: צריך לשים את זה על השולחן.

גלעד קריב: חבר הכנסת רוטמן, הבנו את הנקודה.

גלעד קריב: אני עכשיו מנסה להבין איפה אנחנו נמצאים כרגע בין שתי הרשויות.

גלעד קריב: אני קראתי את פסק הדין ואני בוודאי חושב שלא טוב להוציא את החוק לדרכו ללא תקנות, אבל אני גם חושב שהתקנות מורכבות וצריך לדון בהן בכובד ראש.

גלעד קריב: ואם אתם טוענים שיש פה קטסטרופה ספציפית שמתרגשת עלינו, אני רוצה להבין האם אתם כבר עסוקים בעוד עשרה מקרים שהגיעו לשולחנכם ודנתם בהם ושקלתם להפעיל את הסמכות שלכם.

גלעד קריב: אני רוצה לשאול כרגע מה קורה במשרד האוצר.

גלעד קריב: אם תחזיותיו של חבר הכנסת בן גביר מתממשות ויושב-ראש ועדת החוקה עסוק רק בלמסמס את הדברים אז יש לשר האוצר את הסמכות שהחוק נותן לנו.

גלעד קריב: כדי לאפשר לנו לדון בתקנות המורכבות בכובד ראש, אני רוצה לשמוע האם השורה שהקראת מתוך פסק הדין מונעת מכם את הפעלת הסמכות במקרה הספציפי הזה.

שמחה רוטמן: אדוני היושב-ראש, הם ענו על זה במכתב ברור.

שמחה רוטמן: ב-6 במרץ, לפניית ארגון "בצלמו", הם אמרו: אנחנו לא מתכננים לעשות שום פעולה עד שיש תקנות.

שמחה רוטמן: למה?

שמחה רוטמן: כי יש הערת שוליים בבג"ץ.

שמחה רוטמן: אני חושב שזאת אמירה מאוד חמורה.

גלעד קריב: משרד האוצר, אני רוצה להבין את העמדה המשפטית שלכם בעניין הזה, ואני גם אשמח לשמוע התייחסות של משרד החוץ.

גלעד קריב: יש פה כל הזמן את הטענה המוצדקת על החרב המתהפכת, ובהזדמנות הזאת אני אספר לך, חבר הכנסת ארבל, שגם אני ביקרתי את מר זינגר בקריית מלאכי - - -

משה ארבל: אני לא ביקרתי אותו, ביקרתי את העובדים.

גלעד קריב: אני ביקרתי אותו וגם ביקרנו במקום וראינו את העובדים.

גלעד קריב: אני רוצה להזכיר, למשל, שבחוק חובת המכרזים קיים סעיף מפורש שקובע שמטעמים של מדיניות חוץ מותר לממשלה להחריג התקשרות מסוימת או תנאי התקשרות מסוימת מחוק חובת מכרזים.

גלעד קריב: אם ממשלת ישראל ושרים בממשלת ישראל טוענים, כפי שאמר פה נציגו של שר המשפטים, שיש פה השלכה גם על מדיניות החוץ של מדינת ישראל – כי מדינות אחרות נוקטות בצעדים אחרים בזמן שאנחנו לא נוקטים, ואי-נקיטת צעדים אולי מאותתת למדינות אחרות שהן יכולות בעצמן לא לנקוט צעדים – אז יש סעיף מפורש בחוק חובת מכרזים שמאפשר לכם לפעול כבר עכשיו בכל מכרז שמתמודדת עליו חברה כזו או אחרת ששותפה לחרם או שאתם חושבים שהיא שותפה לחרם.

גלעד קריב: אז מדוע שר האוצר, שמופקד על חוק חובת מכרזים, לא משתמש בכלי הזה?

גלעד קריב: אגב, לגבי הסעיף הזה אני לא מכיר פסיקה של בג"ץ.

גלעד קריב: אולי אני טועה, אני לא מכיר את כל פסיקות בג"ץ, אבל סעיף 3 - - -

מיכל עקביה: סעיף 3 זה הליך שדורש אישור של ועדת החוץ והביטחון של הכנסת.

זאב בנימין בגין: אדוני היושב-ראש, אני מתקשה להבין את הנימוק שלך.

זאב בנימין בגין: גם אם יש גם אמצעים אחרים בידי הממשלה, הממשלה בחרה ללכת בדרך הזאת, של להתקין תקנות, וכחבר הקואליציה אני שואל מדוע לא לקיים את בקשתה של הממשלה לאשר את התקנות.

גלעד קריב: אני רוצה לחזור על עמדתי בעניין הזה.

גלעד קריב: השר המוסמך מכוח החוק, בהסכמת שר המשפטים, הניח לפנינו תקנות.

גלעד קריב: ועדת החוקה, כמו כל ועדה בכנסת, בוודאי ועדה שמוחזקת על ידי הקואליציה, צריכה לכבד את הבקשה של הממשלה לדון בתקנות וכו'.

גלעד קריב: אבל כפי שאתה יודע כחבר בוועדת חוקה, אנחנו נוהגים בתקנות כמו בחקיקה ויורדים לשורשם של דברים.

גלעד קריב: עכשיו, לצד התמיכה שלך בתקנות ובחוק, בוודאי תסכים איתי שהתקנות הללו עוסקות במרחב שהוא מורכב - - -

שמחה רוטמן: אבל אדוני היושב-ראש, מה הקשר לחוק חובת המכרזים?

גלעד קריב: שנייה.

גלעד קריב: בוודאי תסכים איתי שהחוק מורכב.

גלעד קריב: אז אם באים ואומרים לנו שחייבים לאשר את התקנות מהר מהר, בלי למצות את הדיון לעומקו, כי יש איזושהי חרב מתהפכת מעל ראשו של מפעל חשוב – במקרה כזה האמירה שיש לממשלה כלים נוספים לטפל בעניין הזה, כך שאנחנו נוכל לרדת לשורשם של דברים בתקנות ולבוא במשא ומתן עם הממשלה על שינויים וכו' - - -

משה ארבל: היושב-ראש, אנחנו מסכימים שהממשלה הנוכחית לא מתפקדת, השאלה אם גם הכנסת צריכה לא לתפקד.

גלעד קריב: חבר הכנסת ארבל, אני אזכיר לך שמאז שנת 2015, אחרי שהחוק הזה נדון בבג"ץ ועניינו הוכרע, עברו כמעט שש וחצי שנים, וכמדומני הממשלה הנוכחית מכהנת רק שמונה חודשים – ודי באמירה המתמטית הזאת כדי לענות לאמירתך.

משה ארבל: לא היה לפני הממשלה הקודמת מקרה בוחן כמו המקרה הזה.

גלעד קריב: אז מכיוון שחשוב לי - - -

אוסאמה סעדי: שאלתי שאלה ולא קיבלתי תשובה.

אוסאמה סעדי: יוניליוור משתתפת במכרזים?

גלעד קריב: עורכת הדין עקביה, התייחסות שלך בבקשה.

מיכל עקביה: ראשית, אני לא נכנסת למקרה הפרטי של חברת יוניליוור ולגבי תמיכות שהיא קיבלה וכדומה - - -

אוסאמה סעדי: אבל כולם אומרים שהתקנות האלה מובאות בגלל המקרה הזה - - -

מיכל עקביה: אנחנו הבאנו את זה מהסיבה הפשוטה שלעמדתנו התקנת התקנות נדרשת לשם הפעלת הסמכויות שבחוק.

מיכל עקביה: זאת עמדתנו המשפטית, וההערות בספק הדין הן די ברורות.

מיכל עקביה: פסק הדין הוא 250 עמודים, אז הבאתי רק את הציטוטים הרלוונטיים.

מיכל עקביה: העמדה שלנו היא לא רק שלנו, זאת גם עמדת הייעוץ המשפטי - - -

שמחה רוטמן: אדוני היושב-ראש, אנחנו מבזבזים פה את הזמן.

שמחה רוטמן: בשביל מה לכתוב תקנות וחקיקה אם יבואו שופטים, יכתבו הערות שוליים - - -

גלעד קריב: חבר הכנסת רוטמן, חבר הכנסת רוטמן, תודה.

שמחה רוטמן: יושבים פה שני משרדי ממשלה ואומרים שמה שהשופטים כותבים יותר מעניין אותם ממה שהמחוקק אומר.

שמחה רוטמן: אנחנו מבזבזים פה את הזמן שלנו.

גלעד קריב: חבר הכנסת רוטמן, תודה.

מיכל עקביה: לשאלתך על הפעלת סעיף 3 לחוק חובת המכרזים והאפשרות למנוע ממציע ספציפי להשתתף במכרז משיקולים של מדיניות החוץ של המדינה – לא ליבנו את הנושא לפני כן כי השאלה עלתה כרגע, אבל על פניו אני חייבת לומר שסעיף 3 מכוח החוק למניעת פגיעה במדינת ישראל באמצעות החרם הוא חוק ספציפי מאוחר שמתייחס מפורשות לא רק לשיקולי חוץ באופן כללי אלא לנושא הזה מפורשות, ולכן אני חייבת לומר, עוד לפני שעשינו לזה ליבון פנימי, שעל פניו אני לא חושבת שאפשר להשתמש בסעיף ההוא - - -

שמחה רוטמן: אז הוא שולל את הסמכות של חוק חובת המכרזים.

שמחה רוטמן: סליחה, אדוני היושב-ראש, הם עושים מאיתנו צחוק.

גלעד קריב: חבר הכנסת רוטמן, סליחה, סליחה - - -

שמחה רוטמן: משרדי הממשלה עושים צחוק מהכנסת, לא ממני.

גלעד קריב: חבר הכנסת רוטמן, יש לנו עוד מעט זמן לדיון, אז די, אנחנו רוצים לשמוע עוד גורמים.

גלעד קריב: התשובה של משרד האוצר מוזרה בעיניי ואנחנו נמשיך ללבן את העניין הזה.

גלעד קריב: אני לא מכיר את הדוקטרינה שאומרת שהחוק הזה מוציא חוק אחר, אלה באמת אמירות מוזרות ברמה הנורמטיבית.

גלעד קריב: אבל מכיוון שבאתם לדיון בלי תשובה סדורה על הכלים האחרים שעומדים לממשלה, אנחנו נבקש מכם תשובה סדורה.

גלעד קריב: מוזר בעיניי שלא באתם עם תשובה סדורה.

גלעד קריב: בואו לא ניתמם, פרשת יוניליוור ו"בן אנד ג'ריס" עומדת במכרז הדיון הציבורי סביב התקנות הללו, אז להגיע לכאן בלי יכולת לומר אמירה מה ממשלת ישראל עושה במקרה הבוער הזה לטענתכם, זה דבר שנשמע לי מוזר.

גלעד קריב: אז תצא אליכם בקשה מסודרת.

גלעד קריב: בעיניי לתזה המשפטית שהצגתם כאן יש הקרנה די דרמטית על חקיקות אחרות.

גלעד קריב: אני חושב שדוקטרינת החוק הספציפי והחוק הכללי וחוק מאוחר וחוק מוקדם פשוט לא רלוונטית לדיון שלנו, אבל אם למשרד המשפטים יש תזה משפטית אחרת, אנחנו נשמע אותה.

גלעד קריב: שאל חבר הכנסת סעדי לגבי השימוש במסלול הנזיקין.

גלעד קריב: יש לכם מידע על שימוש במסלול הזה?

יעקב פרידברג: לנו אין.

גלעד קריב: אז גם את זה נבקש לקבל מכם.

גלעד קריב: נציג משרד החוץ, בבקשה.

רון ברומר: אדוני היושב-ראש, חברי הכנסת, בוקר טוב, שמי רון ברומר, אני ראש החטיבה למאבק בדה-לגיטימציה במשרד החוץ.

רון ברומר: החטיבה מובילה את המאבק הנחוש והעיקש כנגד קמפיין הדה-לגיטימציה לישראל ובכלל זה את המאבק הפרואקטיבי ועיקש עוד יותר כנגד קמפיין ה-BDS המעוות וכנגד יוזמות חרם כאלה ואחרות נגד ישראל.

רון ברומר: באופן טבעי דברים שעולים לכותרות, ובצדק, זה מקרים כמו המקרה של "בן אנד ג'ריס".

רון ברומר: על כל מקרה כזה יש עוד מקרים רבים מאוד, כמעט על בסיס יומי, של יוזמות חרם שמסוכלות, ולא רק בתחום העסקי אלא גם בתחום התרבותי, האקדמי, בעולמות הספורט וכדומה.

רון ברומר: המאבק כנגד יוזמות חרם על מדינת ישראל עומד במקום מאוד גבוה ביעדי משרד החוץ, ולשם כך גם הוקמה חטיבה ייעודית שעוסקת בנושא הזה יום ולילה.

רון ברומר: לכל פעולה ממשלתית של ישראל בנושא של המאבק הנכון והצודק בכל יוזמת חרם נגד ישראל יש השלכות.

רון ברומר: יש לה השלכות מדיניות, השלכות תודעתיות-הסברתיות, השלכות בקרב קהלי יעד ומדינות יעד שחשובים לנו.

רון ברומר: לאור העובדה שיש לזה השלכות ומשמעויות מדיניות הסברתיות, תודעתיות ואחרות, ולאור העובדה שלא התקיים דיון עם שר החוץ ועם משרד החוץ בנושא, אנחנו מבקשים מהוועדה לא לקדם את התקנות בשלב הזה, עד לקיום דיון בין-משרדי בעניין, שייקח בחשבון גם את עמדתו של משרד החוץ ואת ההשלכות שעלולות להיות לכל פעולה כזאת.

גלעד קריב: רק נאמר לפרוטוקול שהחוק מחייב את שר האוצר להתקין את התקנות בהסכמת שר המשפטים.

גלעד קריב: האם הייתה פנייה של משרד החוץ אל משרד האוצר ומשרד המשפטים לקיים ביניהם דיון על זה?

רון ברומר: יוזמה של משרד החוץ למשרדים האחרים?

רון ברומר: אני לא יודע לענות על זה.

רון ברומר: אני מדגיש שוב שאנחנו מעוניינים שיתקיים דיון בין-משרדי מקיף ומעמיק - - -

איתמר בן גביר: אתם לא מדברים ביניכם?

איתמר בן גביר: צריך להגיע לכנסת כדי שיהיה שיח בין המשרדים?

איתמר בן גביר: זה פשוט מדהים מה שקורה כאן.

גלעד קריב: חבר הכנסת בן גביר, תפקידה המרכזי של ועדת החוקה זה לגרום למשרדי הממשלה לדבר ביניהם.

איתמר בן גביר: אני הייתי בטוח שהם מדברים גם בלי ועדת חוקה.

גלעד קריב: הציפייה היא שאם משרד החוץ חושב שצריך להיוועץ בו אז שייזום פנייה לשר המתקין ולשר המסכים.

גלעד קריב: חברת הכנסת שיר, בבקשה.

מיכל שיר סגמן: האם משרד החוץ חושב שזה נכון לתת הטבות לחברות שקוראות להחרים את מדינת ישראל ומוצריה?

גבי לסקי: השטחים זה לא מדינת ישראל - - -

גלעד קריב: לא, חברת הכנסת לסקי - - -

מיכל שיר סגמן: בשטחים האלה יש מפעלים ישראליים שמשלמים מיסים למדינת ישראל ויש שם עובדים שהם אזרחי מדינת ישראל, ואם הם ייסגרו אז הם יהיו מובטלים וזאת תהיה הבעיה של מדינת ישראל.

עמיחי שיקלי: גברת אש"ף, תעשי לנו טובה - - -

גלעד קריב: אתה בקריאה ראשונה, חבר הכנסת שיקלי, ומהר מאוד זה יגיע לקריאה שלישית אם תמשיך בביטויים האלה.

גלעד קריב: מהר מאוד.

גלעד קריב: נציג משרד החוץ, בבקשה.

רון ברומר: אני שוב אומר, אנחנו מבקשים שיתקיים דיון בין-משרדי כדי לקדם את התקנות.

רון ברומר: ברגע שיתקיים דיון בין-משרדי שכזה, שבו נוכל להציף - - -

איתמר בן גביר: אבל היושב-ראש שאל אותך אם אתם יוזמים את זה.

איתמר בן גביר: זה כמו מי שרוצה לזכות בפיס אבל לא ממלא.

איתמר בן גביר: זה קצת בעייתי.

איתמר בן גביר: אתה יוזם את זה?

גלעד קריב: הם עכשיו ייזמו, זה ברור.

משה ארבל: אדוני היושב-ראש, שאלה אחת ברשותך לאדון המכובד.

משה ארבל: אני מניח שאתה לא פרילנסר, אתה עובד מדינה, נכון?

רון ברומר: ודאי.

משה ארבל: האם אתה יודע שכעובד מדינה התקשי"ר אוסר עליך להציג בפני ועדה מוועדות הכנסת עמדה המנוגדת לעמדת הממשלה?

גלעד קריב: אתה טועה, זאת לא עמדת הממשלה.

גלעד קריב: נציג משרד החוץ, אני מבקש שאתה לא תענה לו.

משה ארבל: עמדת השר הרלוונטי שהביא את זה לפה הייתה על דעת הממשלה, ואתה מציג כאן בוועדה מוועדות הכנסת עמדה המנוגדת לעמדת הממשלה.

משה ארבל: מדובר בעבירת משמעת.

גלעד קריב: סליחה, זה פירוש לא נכון של הוראות התקשי"ר.

גבי לסקי: אתה מנסה להפחיד עובדי מדינה?

משה ארבל: לא.

גלעד קריב: בעוד רגע קט יתחיל בוועדה דיון שבו שר התקין תקנות ויהיו בו עמדות של משרדים אחרים שמבקשים להכניס שינויים וכו'.

משה ארבל: אבל זה דבר שנעשה במסגרת ישיבת הממשלה.

שמחה רוטמן: יסלח לי חברי חבר הכנסת ארבל, פה זה לא עמדה נגד הממשלה, זה עמדה נגד החוק.

שמחה רוטמן: אנחנו לא בדיון עכשיו בעד או נגד עמדת הממשלה - - -

גלעד קריב: סליחה, יש עוד שני דוברים שחייבים לדבר בדיון הזה, מר אבי זינגר וחברת הכנסת שעוד לא דיברה.

גלעד קריב: מר זינגר, בבקשה.

אברהם זינגר: שלום לכולם, שמי אבי זינגר, אני המנכ"ל והבעלים של "בן אנד ג'ריס" ישראל.

אברהם זינגר: תודה על ההזדמנות להופיע בוועדה.

אברהם זינגר: אני רוצה לעשות סדר.

אברהם זינגר: אנחנו פועלים 35 שנה ויש לי עובדים שנמצאים אצלי כבר 25 ו-28 שנים.

אברהם זינגר: כמו שנאמר, אנחנו יושבים באזור קריית מלאכי.

אברהם זינגר: אני נאבק בחרם הזה, בהחלטה השגויה של יוניליוור לא לחדש לי את הרישיון אחרי כל השנים האלה, כבר שנה כמעט.

אברהם זינגר: הסיבה שהם לא רוצים לחדש לי את הרישיון היא שסירבתי להיענות לדרישה שלהם שאני אפסיק לספק את המוצרים בחלקים מירושלים וביהודה ושומרון.

אברהם זינגר: אני הסברתי להם במפורש שמעבר לעמדות עקרוניות יש כאן

אברהם זינגר: גם עבירה על החוק נגד הפליה, החוק נגד החרם, ויש כאן גם עבירה על חוקים בארצות הברית.

אברהם זינגר: בארצות הברית יש 33 מדינות שחוקק בהן חוק שנקרא Anti BDS law, נגד מי שמחרים את ישראל, ויש לפחות כעשר מדינות שהפעילו את החוק אחרי בקשות של משרד החוץ ושל ארגונים יהודיים.

אברהם זינגר: מדובר בהטלה של סנקציות, מדובר בפתיחה של חקירות, משיכת כספים מהשקעות בסדר גודל של מיליארד דולר.

אברהם זינגר: וכאן בישראל כשהפרשה הזאת פרצה ראש הממשלה בכבודו ובעצמו התקשר למנכ"ל יוניליוור בדרישה שהוא יחזור בו מההחלטה הזאת.

אברהם זינגר: הוא אמר, ואני מצטט: "אני רואה בחומרה רבה את ההחלטה להחרים את ישראל.

אברהם זינגר: מדובר במעשה שיש לו השלכות חמורות, חוקיות ואחרות, ומדינת ישראל תפעל באופן תקיף נגד כל פעולה של חרם המופנה כנגד אזרחיה".

אברהם זינגר: שר החוץ לפיד גם כן דיבר: "זאת החלטה שהיא כניעה מבישה לאנטישמיות ול-BDS".

אברהם זינגר: 90 חברי כנסת חתמו על מכתב שנשלח למנכ"ל יוניליוור בדרישה לחזור בו מההחלטה.

אברהם זינגר: אני עוד פעם מצטט: "מדובר בצביעות קשה והיא פוגעת במאות עובדים ישראלים, המייצרים את הגלידה לכל רחבי המדינה.

אברהם זינגר: בנוסף, ההחלטה עוברת על חוקי מדינת ישראל – חוק איסור הפליה במוצרים ואיסור החרמת שטחים שונים במדינה".

אברהם זינגר: זה מה שאתם, חברי הכנסת, אמרתם ליוניליוור.

אברהם זינגר: בזמן שהרבה מאוד מדינות בארצות הברית נענו לבקשה, כאן בארץ לא נעשה כלום עד עכשיו.

אברהם זינגר: למרות שעברו שמונה חודשים מהכרזת החרם של יוניליוור, חברת יוניליוור בישראל ממשיכה ליהנות מההטבות שהיא מקבלת מהמדינה וממשיכה לספק מוצרים במיליוני שקלים למוסדות ממשלתיים, כולל צה"ל.

אברהם זינגר: זה קורה בין היתר בגלל שהתקנות האלה לא אושרו.

אברהם זינגר: גם צריך להבין, אם התקנות האלה לא יאושרו, איך מדינת ישראל ומשרד החוץ יוכלו להמשיך לדרוש ממדינות נוספות להפעיל את חוק החרם?

אברהם זינגר: איך זה יכול להיות שמבקשים ממדינות אחרות להפעיל את חוק החרם בזמן שכאן בארץ לא מפעילים אותו?

אברהם זינגר: אני נמצא בקשר עם הרבה מאוד מהארגונים האלה שפעלו למען מדינת ישראל, ותמיד השאלה הזאת עולה שם – מה זה הדאבל סטנדרט הזה, אתם מבקשים מאיתנו להפעיל את חוק החרם, בזמן שבארץ לא עושים כלום.

אברהם זינגר: אני נקלעתי לסיטואציה הזאת בעל כורחי.

אברהם זינגר: אני מייצר גלידה 35 שנה, אנחנו משתמשים בחומרי גלם, חלב ושמנת, מכל החקלאים מסביב, כך שזה לא רק 169 עובדים אלא מדובר על עוד מאות אנשים שמתפרנסים מהמפעל הזה.

אברהם זינגר: לצערי נקלעתי לסיטואציה הזאת, ואני רוצה להתריע בפניכם שאם מדינת ישראל לא תפעל לאשר את חוק החרם, יהיו לכך השלכות חמורות, כי כולם מסתכלים איך מדינת ישראל שותקת ולא עושה כלום, והרבה חברות מסתכלות ואומרות לעצמן שאם יוניליוור עושה כזה דבר וכלום לא קורה ושום דבר לא מופעל נגדה, אז כנראה שגם להן לא תהיה בעיה לעשות מעשה דומה.

אברהם זינגר: כי ה-BDS מפעיל לחצים על כולם.

אברהם זינגר: הוא גם הכריז במפורש שזאת הצלחה היסטורית מבחינתו, זאת ההצלחה הכי גדולה שלו – ובעקבותיה בטוח יבואו עוד הצלחות.

אברהם זינגר: אז כבעל מפעל שעכשיו נמצא בסכנה אני פונה אליכם ואני מבקש שתפעלו, וגם כדי לחזק את החוסן של מדינת ישראל.

אברהם זינגר: אנא תפעלו בהתאם.

גלעד קריב: תודה, מר זינגר, על דבריך החשובים.

גלעד קריב: את דעתי בעניין אמרתי לך בשיחה בינינו ואמרתי אותה גם כאן בדיון.

גלעד קריב: הנושא הזה הוא בהחלט נושא שמחייב אותנו, ממשלת ישראל, לפעולה ולמעשה.

גלעד קריב: זה דבר מאוד לא קל בעינינו.

גלעד קריב: אני רוצה לדייק מדבריך: אני מבין שהדרישה ממך הייתה להימנע מהספקת המוצרים גם בשטחי יהודה ושומרון וגם בשטחי מזרח ירושלים?

אברהם זינגר: כן.

אברהם זינגר: וצריך להבין שרוב הלקוחות שנמצאים בשטחים המדוברים הם פלסטינים.

גלעד קריב: אני שואל את זה כי עלתה פה שאלה שהיא גם פוליטית וגם משפטית, שקשורה לגבולות ריבוניים וכו'.

גלעד קריב: אני רק מציין שחשוב לומר שהדרישה שהופנתה אליך התייחסה גם למזרח ירושלים.

גלעד קריב: תודה.

גלעד קריב: אנחנו כמובן נמשיך לשמוע אותך בדיונים הנוספים בנושא.

גלעד קריב: חברת הכנסת לסקי, בבקשה.

גבי לסקי: תודה, כבוד היושב-ראש.

גבי לסקי: אתחיל בגילוי נאות: אני הייתי עורכת דין שייצגה את אחד העותרים בעתירה המדוברת.

גבי לסקי: אני חייבת לומר שהחוק הזה מכוון בעיקרו לאזרחי מדינת ישראל.

גבי לסקי: כלומר, כשיש קבוצה פוליטית אחת במדינת ישראל שלא יכולה לומר את דבריה נגד הכיבוש – לא יכולה להגיד שלא צריכים להביא הצגות לשטחים, לא יכולה לפרסם רשימה של מוצרים בשטחים וכדומה – זאת פגיעה חמורה בחופש הביטוי הפוליטי של קבוצה אחת באוכלוסייה.

גבי לסקי: אני רוצה להזכיר לכולם שעד לפני כמה חודשים הייתה קריאה ענקית לחרם על חברות קמעונאיות ועל חברות שייצרו פסטה יקרה מדי ורצו להעלות מחירים.

גבי לסקי: אז זה היה בסדר.

גבי לסקי: או לעשות חרם על הקוטג', גם זה בסדר.

גבי לסקי: או קבוצות חרדיות שמחרימות שכונות בגלל שהן לא מספיק כשרות ודברים כאלה – זה בסדר.

גבי לסקי: רק החרמה של מפעל ההתנחלויות מסיבות פוליטיות – זה הדבר היחיד שהחוק הזה פוסל.

גבי לסקי: כעוד גילוי נאות אני מודיעה שאני מגישה עוד כמה דקות הצעת חוק לבטל את חוק החרם - - -

שמחה רוטמן: את לא יכולה להגיש הצעת חוק בפגרה, אלא אם כן יש לך קשרים יותר טובים עם הנשיאות ממה שאני חושב.

גבי לסקי: אני שמה את זה בלשכה המשפטית, כדי לבטל את החוק הזה.

גבי לסקי: מדובר בחקיקה שפוגעת בחופש הביטוי והמחאה.

גבי לסקי: אני חוזרת ואומרת, יש הבדל בין מדינת ישראל לבין השטחים הכבושים.

גבי לסקי: תסתכלו על מה שקורה היום ברוסיה ואוקראינה ותעשו את ההשלכות.

איתמר בן גביר: ראינו את זה בנגב אתמול.

גלעד קריב: חבר הכנסת בן גביר, הנושא הספציפי הזה גדול דיו, לא צריך להעמיס עליו דברים נוספים.

גלעד קריב: מכובדיי, ראשית אני רוצה להתנצל בפני גורמים שביקשו לדבר, בעיקר מהחברה האזרחית והעולם האקדמי.

גלעד קריב: הדבר ייעשה בפתח הדיון הבא.

גלעד קריב: הקולות של כל הגופים והארגונים, כתמיד, חשובים ויקרים לנו.

משה ארבל: אדוני יוכל לתת לנו לוחות זמנים לדיון הבא?

גלעד קריב: אני עדיין אינני יודע.

גלעד קריב: ייקבע דיון נוסף.

שי גליק: אבל מה הטווח?

שי גליק: עוד שנה?

גלעד קריב: אדוני, סליחה.

גלעד קריב: ייקבע דיון, הכול בסדר, את הדרך שלך לשאול שאלות כבר למדתי.

שי גליק: אני אמשיך - - -

גלעד קריב: אדוני, אין לך רשות דיבור, תודה.

גלעד קריב: ייקבע דיון ואנחנו נודיע לך על זה.

גלעד קריב: אני מתכוון לקיים דיון רציני וממצה - - -

איתמר בן גביר: השאלה אם תהיה גם הצבעה.

שמחה רוטמן: אדוני היושב-ראש, אני רק רוצה להגיד שבהערות של הנוסח לתקנות, כאשר היה כתוב בתקנות "תוקם ועדה" לא הסתפקתם בזה אלא ביקשתם להוסיף גם מי יעשה את זה ומתי.

שמחה רוטמן: אז אני מציע שבאמירה "ייקבע דיון" גם ייאמר "אני אקבע דיון באיקס הקרוב".

משה ארבל: ישנן 169 משפחות שזה חשוב להן, הם מסתכלים עלינו בערוץ הכנסת.

גלעד קריב: בוודאי.

גלעד קריב: וראוי שממשלת ישראל - - -

משה ארבל: אם תיתן להם תאריך הם יהיו רגועים.

גלעד קריב: להבדיל מכמה חברי כנסת אחרים ומגורמים בחברה האזרחית, אני לא מתכוון לומר דברים שיש בהם בעיניי אחיזת עיניים.

גלעד קריב: באתגר הגדול של מפעל "בן אנד ג'ריס" ישראל צריך לטפל וצריך לפתור אותו.

גלעד קריב: ואני אחזור ואומר שלממשלת ישראל, למשרד האוצר, למשרד הכלכלה, למשרד החוץ ולרשויות השונות שפועלות תחת חסות המשרדים הללו, כמו למשל הממונה על ההגבלים העסקיים, שבעניין פעילותה של חברת יוניליוור בשוק הגלידה בישראל יש אמירות מאוד ברורות מצד הרשות להגבלים עסקיים כבר מלפני כמה שנים...

גלעד קריב: אני בדברי הסיכום שלי מבקש דיווח ממשרדי הממשלה שהזכרתי מה הפעולות שאתם נוקטים בהם כבר עכשיו כדי להוציא את תפוח האדמה הלוהט הזה מן המדורה לטובתן של אותן משפחות.

גלעד קריב: בדיון הבא אנחנו נקבל מהמשרדים בכתב התייחסות לפעולות שלהם, ואני מציע שלא יהיו שם היאחזויות בפרשנויות משפטיות יצירתיות שמסבירות מדוע לא נעשות פעולות.

גלעד קריב: תביאו תשובות.

גלעד קריב: תגידו מה אתם עושים כדי לאפשר למשפחות להמשיך ולאחוז בפרנסתן, שזה דבר ראוי ומתבקש.

גלעד קריב: אני מודיע שבדיון הבא כל המשרדים שהזכרתי יתבקשו להציג מה הם עושים בעניין.

גלעד קריב: אני גם שם סימן שאלה שיצטרך בירור לגבי גבולות הגזרה של חוק החרם והאם המקרה הספציפי הזה באמת יושב במרכזו של מגרש המשחקים של החוק הזה.

גלעד קריב: אני לא בטוח בזה, וגם כאן אני מציע לא לאחז את עיניהם של ציבור עובדים ועובדות מסור.

גלעד קריב: לגבי השאלה למה מכוון החוק הזה – פה אני שותף לדעתה של חברת הכנסת לסקי.

גלעד קריב: לכן אני חד-משמעית מתכוון לשמוע ממשרדי הממשלה, ובראש ובראשונה מהמשרד שמציע את התקנות, מה עשיתם עד היום בהקשר של פרשת יוניליוור ו"בן אנד ג'ריס".

גלעד קריב: יש לכם כלים.

גלעד קריב: אני רוצה לדעת מה עשיתם מיולי ועד עכשיו ומה אתם מתכוונים לעשות מחר בכלים שיש לכם כיום על פי החוק.

גלעד קריב: אני גם אבקש לשמוע ממשרד האוצר על ההתקשרויות של המדינה עם חברת יוניליוור במכרזים ובהטבות כמו אזורי עדיפות לאומית, מענקי תעסוקה וכדומה.

גלעד קריב: אני מבקש לשמוע כמה כסף חברת יוניליוור קיבלה ממדינת ישראל בתקופת הקורונה.

גלעד קריב: הכול יצא אליכם במכתב, אתם תביאו את התשובות ואנחנו נשמע איך אתם פועלים ואיזה מנופים אתם מפעילים למען פרנסתם של 170 העובדים.

שמחה רוטמן: וגם נשמח שהיועץ המשפטי לממשלה יסביר את המדרג הנורמטיבי במדינת ישראל.

גלעד קריב: לגבי התקנות, ייקבע עוד דיון, ובו נשמע את עמדת הגופים האזרחיים, נעבור על הסעיפים השונים, ונשמע את עמדת הייעוץ המשפטי.

גלעד קריב: כמו שאמרתי בהרבה מקרים אחרים, מבחינתי הממשלה שמה תקנות ואני אעשה דיון רציני בהן, וככל שהן יצאו מפה מכוח הצבעת הרוב בוועדה הן לא ייראו כפי שהן נכנסות.

גלעד קריב: זה קורה בכל התקנות שוועדת החוקה עוסקת בהן.

גלעד קריב: אנחנו נוציא פניות למשרדים וייקבע דיון.

איתמר בן גביר: אתה אומר:

איתמר בן גביר: אני לא רק אעכב, אני גם אהרוס לכם.

גלעד קריב: מכובדיי, תודה לכולם.